text:
WILLEMSTAD – “Nos ta bende tiki produkto di makutu básiko intenshonalmente, sino nos no por paga nan”, Joel Gois Da Silva, doño di dos sukursal di Goisco, ta bisa. Segun Gois gobièrnu mester a eliminá e makutu básiko masha dia kaba pa asina krea un merkado liber.
E makutu básiko ta konsistí di nesesidatnan primario manera lechi, bèrdura, fruta i mansa. Te 2011 supermerkadonan mester a tene nan mes na un preis máksimo pa e produktonan aki, pero for di 2011 pa bèrdura i fruta tin un margen di preis.
“E margen di preis pa e produktonan aki mayoria be ta entre 8 pa 10 porshento”, Alain Evertz, general manager na Vreugdenhil Supermarkt ta konta. Esaki no ta realístiko pa bendedónan. Bo no por kubri tur gastu asina. Un margen realístiko ta yega entre 20 pa 30 porshento fásil.
Derecho di duana
Evertz ta splika ku no por kompará benta di produkto na Kòrsou ku otro kaminda na mundu. “Espesialmente gastunan di koriente ta masha haltu. Pone aseka gastu di empleado, hür i naturalmente derecho di duana. E último aki for di 2011 a bira mihó si pa hopi produkto. Nos no tin nodi di paga esaki mas pa bèrdura, pero riba otro produkto tin be tin mei 27 porshento di derecho di duana. Pa por sobrevivi nos mester kobra gastu. Un supermerkado no por keda sin bende produkto di makutu básiko, ma esaki ta bai a kosto di otro produkto.
Enrique Ribeiro di Centrum Supermarket ta bisa ku ta subi preis di otro produkto pa asina por ofresé e produktonan di makutu básiko. “Nos ta hasi nos bèst. Mi ta trata na traha otro dil òf bestèl mésora serka un provedor, pero e kos ta keda difísil. E Makutu Básiko no ta bon pa nos.”
Pilot
Na 2011 representantenan di e importadónan i supermerkadonan a sinta na mesa ku gobièrnu i Fundashon pa Konsumidó pa buska un solushon adekuá pa e produktonan di makutu básiko. A establesé e margennan di ganashi i e komposishon di e makutu di nobo. Pronto lo bini adaptashon atrobe. Preis máksimo fiho lo disparsé i tur preis di e makutu básiko lo kalkulá a base di un margen di ganashi fiho. “E bendedónan tambe por a duna nan opinion ora di establesé e margennan di ganashi i nan a bai di akuerdo ku esaki”, Marshall ta sigui. “For di gobièrnu awor tin un pilot ta kore pa outomatisá e proseso di ponementu di preis. A base di dunamentu di e preisnan di importashon obligatoriamente pa kada bendedó ta pone un preis máksimo pa produkto. Gobièrnu ta registrá e frekuensha ku kua ta importa produkto i adaptá preis. Kòntrol lo tuma lugá despues den pakus.”
Skèn produkto
Pasobra Fundashon pa Konsumidó ke duna e konsumidó mas informashon e fundashon na kuminsamentu di 2015 lo saka un aplikashon ku kua por skèn preis di produkto ku un smartphone. “E aplikashon mésora ta mustra e último preis konosí di e produkto i e konsumido por hasi un komparashon den real time di e preisnan den e diferente pakusnan. Na final ta e intenshon ku e konsumidónan mes lo usa e aplikashon pa inkorporá e preisnan i asina yena e sistema ku preis aktual. E resultado ta un merkado mas transparente.”Supermerkadonan e ora ei mester hasi nan esfuerso mas mihó ainda pa ofresé un produkto mas barata ainda di mihó kalidat, pasobra por lo pronto un merkado liber lo no ta e kaso.
Outor: Elisa Koek


c: text/html

text:
‘Partido Inovashon Nashonal’ ta kere ku mayor i krèshnan por haña otro den diálogo.
‘Partido Inovashon Nashonal’ ta kere ku mayor i krèshnan por haña otro den diálogo.
Willemstad 1 di aprel 2020- Partido PIN a tuma nota di e diskushon ekstenso ku tin entre
mayornan i Krèsh tokante pago. Den e kuadro aki ke aportá pa stimulá diálogo i solidaridat
awor mas ku nunka.
Mayornan ta sumamente prekupá pa e echo ku fin di luna a yega i mester paga krèsh. Yunan tin
2 siman na kas. Aunke ku ya a paga e luna anterior kompletu i ta 2 siman e yu a bai skol, awor
mester paga luna di aprel tambe. Ta komprendibel ku aparte di paga krèsh mayornan tin e yu
na kas pues esaki ta nifiká gastu èkstra di konsumo di awa i koriente, konsumo di èkstra
komestibel etc.
Si nos analisá e situashon di krèshnan. E echo ku muchanan no a hasi uzo di servisio di krèsh tur
dia ta hasi ku e gastu di koriente i awa lo ta ménos, i ku e gastu di komestibel pa muchanan
tambe ta ménos.
Poniendo tur kos den balansa… na nòmber di mayornan mi ke pidi doñonan di krèsh pa
konsiderá un posibel deskuento pa mayornan den e situashon difísil aki. Tambe mi ke
enkurashá krèshnan pa hasi nan máksimo pa sigui duna guia na mayornan i eduká muchanan
hasiendo uzo di teknologia durante e dianan aki.
No por keda sin konsiderá nesesidat di krèshnan, ta bon pa nos komprondé lo siguiente. Si
mayornan no paga, ta kon ta hasi sigui paga hür di e krèsh su lokalidat, pero mas importante
ainda, salario di lidernan di krèsh ku ta kompletamente dependiente di mayornan.
Mayornan , ta masha importante pa nos para ketu ku den e situashon ekonómiko difísil aki mas
ku nunka esnan ku diariamente ta kuida nos muchanan ta dependiente di mayornan. Sigur
konsiderando kuantu ta e mayornan ku a pèrdè trabou i ku nota den posishon di por paga nada.
Pues, mi ke hasi un yamada pa tur mayor pa hasi nan esfuerso pa kumpli ku pago di krèshnan.
Di e manera aki krèshnan tambe por paga nan trahadónan. Esaki ta hasi ku ora e situashon aki
ta tras di lomba bo yu por sigui risibí kuido di esunnan ku abo a konfia.
Sperando ku diálogo i solidaridat lo reina riba nos Pais mi ta keda asina leu.
Sidayen van Tijs – Senora

robotstxt: allowed

filter: keep


text:
Oranjestad – Durante un conferencia di prensa Minister Xiomara Maduro a brinda informacion riba e yudansa di Reino Hulandes pa Aruba por cuminsa enfrenta e sla financiero y economico di COVID-19.
Sosten di likides, subsidio di salario y fianza na 0% ta parti di e yudansa di Reino
Reino Hulandes na e momentonan aki ta den dialogo pa asina tumadecision na ki manera e Paisnan den Reino lo por yuda otro pa enfrenta y surpasa e crisis economico y financiero cu COVID-19 ta trece cune. Den e reunion di Conseho di Minister di Reino di diahuebs 9 di april, a tuma e decision pa cuminsa yuda, entre otro, Aruba, cu sosten di likides, subsidio pa salario y fianza na 0% di interes.
Sosten di likides
Pa mitiga contagio cu Covid-19, Aruba a bay den un lockdown. Cu esaki nos a cera pa entrada di turismo cu ta e ader principal di noseconomia. E lockdown ta pone cu 80% di entrada di turismo ta cay afor y cune entrada den caha di Gobierno tambe ta keda afecta. Pa percura cu Gobierno por sigui cumpli cu su obligacionnan financiero, pa mantene e sistema di seguridad social y pa brinda alivio, Consehodi Minister di Reino ta brinda yudansa di inmediato den forma di sosten di likides na e suma di 42,8 miyon florin, manera cu CAFT a recomenda pa e promer luna y mey. E suma aki ta menos cu e 76 miyon florin cu Gobierno ta calcula cu tin mester na likides na e momentonan aki, pero e ta un comienso di sosten.
Subsidio pa salario
Banda di sosten di likides, Conseho di Minister di Reino a dicidi pa brinda Aruba yudansa den forma di subsidio pa salario cu e meta pa comercio mantene cupo di trabou. Pa por haci uso di yudansa akiGobierno ta trahando riba e calculacionnan necesario pa asina por haya aprobacion pa e suma cu cual Gobierno por yuda cubri parti di e salario di e trahadornan den sector priva. Mester remarca cu e forma di yudansa aki ta uno costoso cu na promer instante no tabata contacu aprobacion, pero cu despues toch a keda recomenda pa CAFT naConseho di Minister di Reino. Promer cu 1 di mei Aruba lo entregaun plan pa aprobacion di e yudansa aki na comercio.
Fianza na 0%
Conseho di Minister di Reino riba conseho di CAFT a dicidi cu tur ayudo cu Aruba ta haya den forma di sosten di likides y subsidio di salario, lo ta den forma di un fianza na 0% di interes. Esaki ta e facilidad di ‘zachte lening’ cu largo tempo Aruba tabata purba haya di Hulanda, pero cu tabata condiciona na rekisitonan cu Aruba no por a cumpli ainda cu nan. Aki dos aña Aruba lo haya e oportunidad pa refinancia e fianzanan aki y na e momento ey lo stipula e termino y otro condicionnan di pago.


text:
A percura pa haci un limpieza y basha grijs na veld di flatstone
ORANJESTAD – Desde ultimo simannan por a tuma nota di diferente veldnan rond Aruba cu ta hayando un bon limpieza. Minister di Deporte Sr. Dangui Oduber ta contento di por a cumpli cu e peticionnan haci na su persona. Apesar cu Aruba ta pasando den un situacion hopi dificil Ministerio di Deporte ta keda purba coopera y contrubui cu deporte te unda cu ta posibel.
E biaha aki a toca turno na veld di Flatstone na Piedra Plat pa haya nan limpiesa y bashamento grijs riba nan veld. Flatstone ta un veld cu ta wordo hopi uza pa entrena y pa hunga weganandeportivo di baseball y softball. Ministerio di Deporte a entregadiferente proyecto caminda a haci limpi, a verf y a drecha edificio na e veldnan.
E maneho di Minister Dangui Oduber ta dirigi ariba mehoraciondi infrastructura di deporte, pa asina stimula participacion activodi comunidad den deporte. Tambe pa percura pa tin iluminaciony tambe articial turf na clubnan. Na aña 2019 veld di Flatstone a ricibi su luznan nobo estilo LED cu a yuda cu e iluminacion di e veld y na un costo hopi mas economico.
Minister Oduber ta sigur cu e trabounan haci na diferente veld, centro di bario y clubnan rond di nos isla lo duna un empuhe naprincipalmente nos hobennan pa practica e deporte di nan gusto den un ambiente sigur.
Nos ta sigui traha na e desaroyo positivo di deporte.


text:
ORANJESTAD, Aruba – 15 di October 2017: Cuerpo Policial Aruba (KPA) a celebra 35 aña di servicio di Coordinador Grenspolitie, Inocencio “Icho” Matos y Chef van Dienst Strandpolitie, esta Alex “Buki” Boekhoudt. Ambos Polis a sa di crece durante nan añanan di servicio, pero tambe di ta un ehempel pa tur otro Polis. Hunto cu famianan y coleganan di Cuerpo Policial Aruba, Matos y Boekhoudt a celebra nan añanan di servicio.
Pa Inocencio Matos e 35 aña trahando den KPA ta algo cu a pasa hopi lihe pasobra tur dia ta eherciendo esaki. Pa mantene e consistencia a base di respet pa deal cu hendenan. Hopi biaha hende no ta gusta ora cu ta trece e cosnan dilanti manera nan ta y esey ta crea un imagen, pero a pesar di esey por mira cu esaki ta ‘straal uit’. Por sinti e respet bek di e pueblo, e aprecio y confiansa cu nan tin p’e trabou haci pa nan. Esaki ta algo cu Inocencio Matos por refleha den su 35 aña di servicio cu Cuerpo Policial Aruba.
Na momento cu e presenta un caminda of atende cu e caso, e seriedad cu Inocencio Matos tin na esaki pero tambe e preocupacion cu e ta hinca pa soluciona e situacion, por mira cu despues hendenan ta apreci’e. Esaki ta algo hopi importante. Trahando, 35 aña den KPA a pasa hopi lihe y el a siña hopi, pasobra e trabou ta hopi varia. Ta bon pa bisa cu entretanto Icho Matos tin 30 aña caba trahando sigui den e seccion di Inmigracion unda cu el a mira hopi cambio.
Licenne Boekhoudt ta orguyoso di e 35 añanan di servicio di su tata como Polis. E trabou di Polis ta duro y pa cu esaki e famia di Alex Boekhoudt ta orguyoso, unda cu nan a mira con el a crece den su trabou. E grupo di Polis ta un famia y esaki nan ta haya ta algo leuk. Licenne Boekhoudt ta orguyoso di su tata, pasobra ora e topa cu Polisnan riba caya nan ta cumind’e y ta puntra si e ta yiu di Buki Boekhoudt.
Bunita recuerdo cu e tin ta cu tur biaha e tata yega cas, e ta conta nan di su dia pasobra nan ta pasa den cosnan bon y malo. Tambe ora cu nan tabata chikito, e tabata laga su yiunan supla su fluit of tin biaha e tabata busca nan cu auto di Polis. E yiunan ta orguyoso cu nan tata ta Polis y cu e ta traha pa comunidad.


text:
ORANJESTAD, Aruba – E aña aki YMCA Aruba ta organisa nan di dos Free Family Fun Day, cual ta un actividad cu aña pasa a bin cun’e pa prome biaha. A organisa e prome Family Fun Day na YMCA Dakota y e biaha aki nan a dicidi cu lo tene e actividad na YMCA San Nicolas dia 1 di October proximo.
Youth Worker di YMCA Aruba, Sherwin Wester a splica cu e actividad lo ta pa tur edad, esta di muchanan chikito te adulto. YMCA Aruba ta organisa e actividad aki unda cu famia ta bini hunto y por participa den e weganan cu tin. E diadomingo aki lo tin e Youth Workers conhunto cu boluntarionan, kendenan lo ta esunnan encarga pa guia e weganan. Lo bay tin diferente wega, entre otro fox tails, building and builders. Esakinan ta weganan cu hende normalmente no a tende di nan, pero lo ta un momento hopi divertido.
E boluntarionan a ricibi training for di studiante di Moveshon y Salud John Leo, kende a train y duna splicacion di e weganan na e Youth Workers y boluntarionan pa asina nan por guia e weganan.
E orario di e Family Fun Day lo ta 10:00 AM te cu 4:00 PM. E entrada lo ta gratis pa tur hende, unda tur hende por bin pasa un dia dushi cu nan famia. YMCA Aruba ta invita comunidad di Aruba pa yega diadomingo dia 1 di October YMCA San Nicolas, pasobra e dia lo ta uno divertido. Lo bay tin weganan special pa muchanan y tambe pa hendenan grandi. “Nos tin weganan pa diferente edad. E ta pa tur hende”, Sherwin Wester a bisa. YMCA Aruba a organisa e dia aki pa asina famia por bini hunto pa asina enfoca ariba e salud y bienestar di nos muchanan y hobennan.


text:
Young Entrepreneur Public Figure | Larissa Bermudez
Manage episode 273830256 series 2801599
Den e reto nan cu nos tin dilanti ta importante pa haya tip of siña algo nobo.
Den nos entrevista cu Larissa Bermudez nos a toca e tema di public figure y young entrepreneur, unda ela comparti cu nos tip nan pa desaroya un carera den e area aki.
Spoiler Alert!
1. Haya sa con importante tia pa tin conocemento propio y tools nan cu por usa pa haya esaki- pa asina desaroya bo carera
2. Mentors y un niche working group ta cardinal pa bo exito ora bo scoge pa sigui un carera den e creative industry
3. Authenticity ta cardinal
4. Haya sa kico Larissa ta hasi pa sigui crece,- tur cos ta cuminsa na tin un proposito
5. Dare to be vulnerable
96 afleveringen


text:
KRALENDIJK – 19 aña tras di otro ‘Jong Bonaire’ ta organisá e aktividat di landa pa Klein Bonaire. Awor mas grandi, mas impaktante. Manera ta un tradishon ‘Jong Bonaire’ tur aña ta organisá e famoso evento “Swim to klein Bonaire”, ku ta tuma lugá djadumingu 6 di òktober 2019 pa 9’or di mainta. Riba e mes fecha 6 di òktober, for di 7’or di mainta por inskribí pa partisipá. E aktividat sosial i deportivo ta kuminsá 9’or di mainta, i ta fungi ku e meta pa trese famia, konosínan tambe e turista huntu. Di e forma aki ta kontribuí na yudansa pa e sentro pa hóben “Jong Bonaire”. ‘Jong Bonaire’ ta un di e diferente organisashon na Bonaire, mas grandi pa desaroyo di hóben den Karibe. Mas ku 150 hóben studiante di SGB, skol sekundario na Boneiru ta miembro di ‘Jong Bonaire’. E ‘Swim to klein Bonaire’ ta un di e aktividatnan ku ta generá mas entrada pa ‘Jong Bonaire’ durante aña.
Manera ta kustumber e aktividat ta tuma lugá na ‘Spice Beach Club & Eden Beach Resorts’, esta e salida. Oportunidat pa inskribí ta djasabra 6 di òktober for di 16:00/19:00 na Jong Bonaire, Kaya Libertador Simon Bolivar 16. Tel: 717-4303. Djasabra ta entrega tíshùrt i djadumingu e number pa partisipá na e landamentu. Pa esnan ku no por ta presente djasabra, por inskribí djadumingu mainta entre 7:00 pa 8:45 na Eden Beach.
Karchi pa e ‘fundraising’ ta kosta di $15,- pa adulto i pa mucha bou di 12 aña $10,-. Botonan ku lo ta presente pa yuda den e parti di seguridat ku nan boluntarionan ta entre otro Stinapa, Coast guard i Woodwind.
Jong Bonaire ta gradisí tur su spònsernan ku ta yuda pa hasi e evento grandi aki posibel.
Nos ta spera un grupo di partisipante mas grandi ku anterior. Aña pasá tabata tin un kantidat di 480 partisipante i sigur tin sufisiente espasio pa mas partisipante. Jong Bonaire “Swim to klein Bonaire” ta “kick off” e selebrashon di “Bonaire international Sailing Regatta”, Ku ta di 8 pa 12 di òktober 2019.


text:
Awe, dia 16 di februari, 2021, nos ta recorda cu 79 aña pasa cu nos isla a wordo involucra den e Di Dos Guera Mundial. Kende e tempo ey por a pensa cu un isla asina chikito manera di nos lo por a experiencia un guera desastroso asina. Kende di nos awe ta reflecciona y pensa riba e rol importante cu nos isla chikito aki a hunga durante e guera aki. Kende awe cu a traha na refineria di Lago por bati riba nan pecho pa recorda con importante nan refineria tabata pa e aliadonan. Kende awe ta den tristesa recordando nan sernan keri cu cruelmente a bay laga nan. Hopi famia no por a ni mira nan defunto pa motibo cu nan santana a resulta den fondo di lama, unda nan ta sosegando cu tur honor. E perdidanan aki y otronan, a resulta den e calamidad di mas grandi cu nos pais por a experiencia den nos historia. Den apenas tres ora y pico, 47 persona ta perde nan bida, entre nan 12 Boneriano, incluiendo un famia Martijn cu a perde tres yiu homber den apenas dos ora. Famia Cicilia ta perde un yiu homber di apenas 15 aña. Aki ta sigui e secuencia di loke a pasa:
1940-05-10 Capitan Ferdinand Schmidt ta sink su barco E.S. Antilla na Malmok ora cu Comandante G. H. van der Spek a busca di conkista e barco. Pero van der Spek a haci e eror di bay bek tera pa drecha su metrayador cu a faya na prome instante, dunando e capitan tur e oportunidad pa sink su barco. El a ser masha hopi critica pa e hecho aki, pa motibo cu Hulanda a perde un barco nobo nobo.
1940-06-02 Tres Arubiano ta perde nan bida riba e barco di bela, Gaviota, cu tabata rumbo pa Santo Domingo pa busca comestibel pa Aruba. E submarino U-502 a sink nan.
1942-01-04 Tres Schutter Arubiano ta perde nan bida door di tiro di scopet durante nan trabou.
1942-02-16 Capitan Werner Hartenstein, Capitan di e submarino U-156, pa 1:31 di marduga ta torpedea S/S Pedernales cu no ta sink, pero perdiente 8 di su tripulantenan di un total di 26. Aki e prome Boneriano, William Francisco Rosario ta perde su bida. Pa 1:33 Hartenstein ta torpedea y sink S/S Oranjestad, perdiendo 15 tripulante di un total di 25. Despues Hartenstein ta duna ordo pa lansa 16 cayon riba e refineria pero pa motibo di un eror, ta faya den su intento pa detrui e refineria. Un di e cayonnan a cay riba plafon di cas di famia Hijmering, bibando dan Lago Tank Farm y Dios Gracia cu e no a explota, sino lo tabata fatal.
Capitan Jurgen von Rosenstiel di e submarino U-502, banda di Macoya, Venezuela ta lansa torpedo y ta sink S/S San Nicolas y SS Tia Juana. Riba S/S San Nicolas 7 di e total di 26 tripulante ta perde nan bida y riba S/S Tia Juana 17 for di 26.
1942-02-17 Cuatro Marinier Hulandes ta perde nan bida durante cu nan tabata desmantela un torpedo lansa pa e submarino U-156 e marduga. Tres ta muri na e sitio y un otro pa su mañan na San Pedro Hospital. Tambe tres Arubiano a wordo herida, perde nan oido, debi na e explosion di e torpedo.
1944-11-06 Nos heroe. Boy Ecury ta wordo fusila riba e Waalsdorp platte na Hulanda. Un hoben cu hopi curashi cu a prefera di entrega su bida como un heroe y no sigui biba como un traidor. Nos tur por corda su palabranan: “Den cas di mi tata, no tin luga pa traidor”.
Ainda nos ta wardando riba e plakaat nobo cu Hulanda mester traha cu lo re-emplasa esun na Adriaan Lacle Blvd. Nos mester a kita un nomber cu a wordo ripiti dos biaha y tambe agrega 37 victima mas cu nos a recomenda na “Oorlog Gravenstichting” door di Jos Rozenberg, Edric Croes y mi persona.
2014-05-20 Nos comision S/S Oranjestad Memorial Committee cu cooperacion di Comandante Hofma di Savaneta Kemp a instala un anker cu nos sambuyadonan a lanta pa sirbi como un monumento na honor di e cuatro Mariniernan cu a perde nan bida den e accidente di e torpedo na beach di Eagle.
2018-12-04 Nos comision S/S Oranjestad Memorial Committee a instala un chapaleta di e lake tanker SS Oranjestad den Boy Ecury Park cu nos sambuyadonan a lanta dia 13 di april 2009, pa sirbi como un monumento dedica na honor di e 47 tripulantenan cu a perde nan bida riba e tankeroanan di Lago.
Dufi Kock
Escritor y Historiado
Presidente di SS Oranjestad Memorial Committee


text:
Un di e peso financiero grandi cu un compania tin, ta e salario di su empleadonan. E situacion financiero economico cu nos ta den actualmente, tin influencia cu empleadonan cu solicita pa un empleo no tur ora ta haya 40 ora di trabou pa siman. E orario di trabou semanal cu cierto companianan ta ofrese ta mayoria di biaha entre 25 pa 35 ora. E grupo di empleadonan cu ta traha menos di 40 ora pa siman ta wordo yama “part timers”. Como cu consumidornan a bin ta hasi compras cuateloso, ta crea e situacion cu benta na companianan a bira menos. Menos benta ta menos entrada, cual cu ta guia e companianan pa tuma part timers den servicio. E motibo cu companianan a bin ta tuma e decision aki, ta pa nan ta mas sigur di por lo menos break- even pa luna y no bay core cu perdida.
Actualmente e salario minimo ta Afl 1.719,54 mensual, Afl 401,- semanal. Despues cu un empleado cumpli cu su premienan (esta AOV, AZV y pension general) y ricibi reparatietoeslag, e persona ta bin cu ne mensual mas of menos Afl. 1.650,- netto den su man. Den comunicado di CBS di mei 2017 a bin dilanti cu e bestaansminimum (costo di bida mensual) pa un persona adulto ta Afl 2.056,-. A base di e bestaansminimum y e salario minimo, por mira cu tin un diferencia di mas of menos Afl 406,- mensual pa un persona adulto por cumpli cu tur su debernan. Pa un persona adulto y cu un yui, e diferencia entre salario minimo y bestaansminimum lo ta mas grandi.
Un empleado cu ta gana salario minimo y ta traha 40 ora pa siman, ta gana un suma di Afl 10,- pa ora. Como cu un part timer ta traha entre 25 pa 35 ora di trabou semanal y cu un suma di Afl 10,- pa ora, su salario mensual lo ta:
E salario mensual di un part timer sin kita premienan cu nan mester cumpli cu nan.
Apesar cu un part-timer no ta haya un salario minimo mensual, e persona aki no ta bin na remarke pa haya e reparatietoeslag. Pa un empleado haya reparatietoeslag riba su salario, e mester tin un salario minimo di Afl. 1.636,69 mensual. E situacion menciona ta hasi e diferencia entre salario di un part timer y bestaansminimum mas grandi. E diferencia entre “salario minimo / salario di part timer” y bestaansminimum, tin su influencia negativo riba e calidad di bida. Tanto economico y socialmente. E diferencia entre “salario minimo / salario di part timer” y bestaansminimum, ta obliga cuidadanonan (cu salario minimo / part timer) di traha mas cu un trabou pa nan por cubri cu nan debernan. Y si e situacion presenta cu nan no por haya un otro empleo pa traha extra, ta ki otro ta di spera? Door di tin cu traha mas ora di trabou, ta hasi cu nan tin menos ora pa nan yui(nan). Menos ora cu nan yui ta menos comunicacion y supervision pa nan yui. Door di “no tin / menos” comunicacion y supervision pa e hoben, como mayor bo no tin informacion di con e formacion di bo yui ta desaroya. Bo no sa:
- cu ken e ta anda;
- kico e ta hasi;
- kico ta pasa cu ne.
E falta di comunicacion y supervision tin su efecto negativo pa su formacion social y e confiansa entre mayor y yui. Un hoben cu ta bin ta desaroya den un ambiente cu falta di comunicacion y supervision, ta un hoben vulnerabel pa cay den e caminda robes. Esey ta hasi cu e situacion financiero economico ta comberti den problema social y den criminalidad, unda cu pueblo engeneral lo sinti e efecto.
Pa por brinda miho calidad di bida pa sania e situacion cu mester traha mas cu un trabou, mester introduci mas pilarnan economico. Dos pilar economico cu POR lo introduci ta:
- expande turismo pa medio di fast ferry entre e islanan Aruba, Boneiro y Corsou;
- Fourth Industrial Revolution.
Pa medio di mas pilar economico ta bay tin mas empleo cu miho salario. Door di tin mas cuidadano cu miho salario ta hasi cu e benta na companianan lo mehora. Na mesun momento gobierno ta bay tin mas entreda pa medio di impuestonan cu empleado y companianan mester cumpli cu nan. Locual cu ta e parti financiero, POR lo reforma e impuesto di directo pa indirecto. Reforma di impuesto directo pa indirecto ta un base mas amplio y husto, den e sentido cu esnan cu awe no ta contrubui lo cuminsa contrubui. E combinacion entre reforma fiscal y miho economia, ta crea un miho situacion financiero. Door di un miho situacion financiero, tin e oportunidad pa brinda un aumento di e salario minimo y cuminsa traha riba e diferencia mensual entre e salario minimo y bestaansminimum.
Pa evita cu hobennan ta keda keda sin supervision lo introduci un programa di enseñansa despues di ora di scol cu lo sostene e curiculo basico. Cual cu lo tin influencia positivo den e formacion di e hobennan, y ta limita e oprtunidad pa tuma e caminda robes.


text:
22-2019 – KvK ta pidi pa keda prudente encuanto decisionnan pa reforma fiscal; KvK: BBO/BAZV/BAVP mester keda riba recibo pa evita mas gasto indesea pa pueblo
Oranjestad – Camara di Comercio y Industria (KvK) tin entendi cu gobierno kier elimina BBO/BAZV/BAVP (impuesto indirecto) for di recibo y pa e motibo aki KvK kier trece dilanti e importancia di pakico BBO (impuesto indirecto) y e otro belastingnan tin cu keda visibel riba recibonan.
KvK ta para firme riba e punto cu BBO (impuesto indirecto) y demas mester riba recibo keda pa motibo cu e tin hopi consecuencia costoso pa economia, administracion di negoshi, inflacion. Asina por menciona contratonan di huur y entrega di producto y servicio cu no por wordo kibra sin mas. Nan tin un articulo cu ta aplica prijs pa meter/peso/unit y otro articulo cu ta bisa cu Aruba e prijs ta pone impuesto indirecto. Negoshinan di fastfood of restaurantnan asocia cu hotelnan tin contratonan di duracion largo cu ta haci cu dificilmente un negoshi por sali di nan sin sufri gastonan grandi. Den contratonan aki e prijs di e producto ta wordo menciona cu e compania local tin cu tene na dje y tanto e hotel como e restaurant kier keda competitivo.
Hunto cu esaki mester tene na cuenta cu negoshinan lo haya nan mes confronta cu hopi molester administrativo cu tambe ta crea mas gastonan. Hopi negoshi lo hayanan forsa na hisa nan prijsnan y na final no ta brinda un solucion practico y tampoco transparente. Si no inclui e impuestonan riba e recibo, e negoshinan lo tin cu cambia tur prijs di nan producto den nan sistema y tambe riba nan rekinan. Esaki ta costa hopi ora di trabou y no ta algo cu un negoshi tin inclui den su budget y pues e ta bira un gasto extra. Nos ta papiando di cientos di miles di producto riba reki. Contando tambe e gasto extra di overtime pa cambia prijs despues di cera negoshi.
Companianan na Aruba ta semper purba di tene consideracion y cumpli cu e rekisitonan di impuesto pa loke ta BBO, BAVP y BAZV y hopi ta premira cu BBO of cualkier otro impuesto lo keda forma parti di prijs y cu semper lo presenta momentonan di cambio den e percentahenan di e impuesto. Cu esaki kier indica cu mester traha den un forma practico, di forma cu negoshinan por mantene prijsnan transparente pa e consumidor y ora cambio presenta den tarifanan di impuesto indirecto cu esaki ta visibel tambe riba e recibo. Sector priva no por wordo obliga pa sconde e impuesto den e prijs di su producto of servicionan pasobra e lo mustra manera ta e comerciante ta subi su prijsnan. Siendo cu esaki no ta e caso pero ta e impuestonan ta subi prijs pa por cubri e deficit di gobierno. Mester tene na cuenta tambe e concurrencia fuerte cu e comerciante local tin cu e plataforma di mercado online caminda cu productonan tin prijs mas competitivo y esakinan no ta cumpli cu BBO, BAZV of BAVP y ta keda sin aporta na caha di gobierno. Tambe ta competi cu shopping na mall na Miami caminda no ta cobra pa parkeer y ta aplica sales tax un biaha so na e recibo di compra di e cliente final. Wholesaler ni importador no ta paga sales tax na merca.
Un otro topico cu KvK kier trece dilanti ta cu den e ultimo tempo por a nota varios instrumentonan cu ta wordo introduci cu tin relacion cu medidanan. Asina tin por ehempel e incremento di minimum loon cu ta afecta gasto di negoshinan pa cumpli cu salario minimo, tarifanan pa piki sushi caminda comercio tin otro tarifa cu piki sushi domestico pero no ta tene cuenta y no ta distingui entre e negoshinan cu ta produci tiki of hopi mas sushi. Por ehempel un consultant trahando cu un computer lo paga casi mescos cu un minimarket cu ta produci hopi caha bashi. A introduci e “Sin tax” y tin mas impuesto proponi manera e “Sugar tax”.
Por ehempel cu un “Sugar Tax” lo mester cambia prijs di bebida di tur menu di tur restaurant na Aruba. Extension di e prohibicion riba saco di plastic cu foam boxes sin trece un solucion economico pa e comerciante pa por remplasa e uso di e productonan aki cu pa ley no mag wordo usa mas. Anteriormente KvK a indica cu sector priva di Aruba ta paga bon, pero pa motibo principalmente di impuestonan halto (awa, coriente y telefoon na Aruba tin prijs di mercado internacional) e poder di compra ta menos.
KvK ta haya importante pa trece un reforma fiscal. Pero pa e comerciante y e pueblo di Aruba e ta importante cu esaki ta transparente y practico. Decisionnan cu gobierno ta tuma mester tin un base caminda a scucha di e comunidad y tambe e consehonan y preocupacion di e comerciantenan. E no por ta asina cu sector priva ta esun cu na fin di dia lo mester bay carga tur e gastonan y consecuencia fastiosonan aki.
Aruba, 24 di mei 2019
Camara di Comercio y Industria (KvK)Scroll To Top


text:
Kralendijk – Bonhata ta mira ku satisfakshon riba e rekuperashon di e sektor turístiko. Ta bisto ku Boneiru ta mas okupá ku binida di estranheronan. Mas okupá ta nifiká alabes ku pa gran mayoria di e sektor turístiko tin mas oportunidat di negoshi, kua anteriormente mester a sufri dor di e inaktividat kompleto despues di e brote di Covid-19 den 2020.
Okupashon pa akomodashonnan den luna di ÿuli a yega alrededor di 70% I ougùstùs alrededor di 75% Kompará esaki ku ÿuli i ougùstùs di 2020, kual tabata 20- 25%, ta un subida signifikante. E subida aki a sòru pa e fenómeno di “Christmas in the Summer” i por a nota subida di okupashon di kambernan di hotel, mas trip di buseo pa diveshop a tuma lugá, restorantnan tambe ta yen, kompanianan di hür outo mester hasi nan sòm pa por sirbi kliente. Hopi ta esnan ku a kuminsa gana nan pan bek den e sektor aki, sea direkto òf indirekto.
Variante Delta ta lur
Ousensia di un maneho klá pa loke ta e pasonan ku mester tuma awor ku e variante “Delta” a hasi su entrada aki na Boneiru, por sòru pa e rekuperashon aki ta keda algu solamente temporal, mientras ku e sektor turístiko ta un di e industrianan kaminda hopi ta gana nan sèn for di dje aki na Boneiru. “Nos a mira kon e variante “Delta” mesora a impaktá partinan di sektor turístiko na nos islanan bisiña i te sierto grado diferente aktividat mester a ser kanselá por kompleto òf adaptá. Rekuperashon di e sektor i apoyo atraves di e NOW/TVL no por kompará ku e eksperensia di e industria turístiko pa e ultimo 15 lunanan. Mester bin un maneho klá pa garantisá kontinuidat den e sektor aki”, asina Bonhata ta skibi den un relato di prensa.
Bonhata ta nota tambe ku turismo for di Merka no a regresá kompletamente, kompará ku e situashon promé ku e Pandemia.
Lesa tambe:
- Prevení Dengue, Chikungunya, Zika |Aviso pagá
- Talento Kultural ta duna show despues di mas ku 1 aña corona
- Trahadónan preokupá di BonLab ta skibi karta pa BC
- A presentá ‘Monument Bonaire’ na Hatitat
- Corona resultadonen 27 òktober
- Protehá bo mes kontra di grip |Aviso pagá
- WEB ta selebrá apertura di planta di awa di bebe huntu ku su penshonadonan
- Turneo di Waterpolo na Boneiru e siman aki


text:
WILLEMSTAD – Bario di Fleur de Marie a transformá di un bario ku hende ta prefera na desviá, den un fuente di atrakshon. Turista i lokalnan awor ta hopi interesa den e infrastruktura i tambe habitantenan dje bario. E situashon a kambia despues ku a implementá e asina yamá: ‘Integrale Wijkaanpak’.
For di aňa 2000, Fleur de Marie tabata riba lista di gobièrnu pa haňa un revitalisashon. Na 2008 a bira konosi ku USONA i AMFO ta finansia e desaroyo integral dje bario. Unidat di Bario a haňa e enkargo pa atende ku e aspekto sosial.
Presidente di Unidat di Bario, Jeanette Juliet-Pablo ta splika:
Outor Dulce Koopman
E problematika di adikshon, tambe ta un dje aspektonan di pobresa, na Fleur de Marie. Apesar ku mientrastantu Fleur de Marie a bira mas asesibel, e problema aki no ta kompletamente solushoná.
E parke na entrada di Fleur de Marie, ta kontribui hopi na e desaroyo positivo. Jeanette Juliet-Pablo : ”Bo ta mira ku e parke tin mas funshon, tin mas hende ta riska biba den e bario.”
“Awor tin tambe hopi interes pa aktividatnan sosial. Tin tambe mas ofisina ta habri e bario. Bo ta mira ku henter e aserkamentu a trese tambe henter un otro manera di mira e bario. I esei tabata nos intenshon”, e presidente di Unidat di Bario, ta aňadi.
Kushina di Bario
Jeritza Maduro, ta kordinadó di e Kushina di Bario di Fleur de Marie. E mes no ta biba den e bario, pero a asepta e petishon pa yuda desaroya Fleur de Marie. Huntu ku su asistente, Rosa Grotestam, nan ta kushina i bende, den siman , pa habitantenan i tambe hendenan pafó di e bario.
“Tin bon ambiente den e bario. Nos ta kushina tambe pa algun penshunado ku ta bin buska nan kuminda tur dia i despues nos ta sigi atende e otro hendenan”, Jeritza ta splika. “Mi ta haňa ku Fleur de Marie a kambia hopi, pasobra mi no tabata konose e bario asina aki. Ademas ela bira nechi tambe”.
Kon ta sigi ku e desaroyo?
Tur aktividat relashona ku postkuido ta kosta sèn. Esaki ta konta tambe pa Fleur de Marie. Ademas tin mester di hende ku konosimentu dje materia pa sigi guia e proseso. E hecho ku gobièrnu ta kòrtando den e subsidio di organisashonnan no gubernamental, manera Unidat di Bario, por limita tambe e servisio ku Unidat di Bario por duna. “No por depende riba boluntarionan pa tur kos.
E kòrtamentu di e sosten di gobièrnu lo afekta Fleur de Marie tambe, pero mi no ta spera ku lo ta hopi. Sinembargo mester skoge kiko bo ta bai sigi hasi”. Asina Jeanette Juliet-Pablo, a konkluí.


text:
Heru
Heru ta un elemento kímiko ku e simbulo Fe (Latin: ferrum) anto un number atómiko di 26. E ta un metal den e prome serie di transishon. E ta e elemento mas komun riba e planeta tera, formando un gran parti di mundu su sento, anto e ta e elemento di kuater mas komun den e parti eksterno di mundu. E ta produsi den abundansia komo un resultado di fusion den streanan grandi, kaminda e produshon di nikel-56 (ku ta dekada bira heru) ta e delaster reakshon eksotermiko, birando e delaster elemeto ku un strea ta produsi prome ku e kolapsá bira un supernova anto ku despues ta verspreid ront drenta espasio.


text:
Curaçao Medical Center in Curacao is hiring a Servisio di kuminda na pashènt (2x – 0.5 FTE) on Caribjob today.
More details about the job are below:
Meta di e funshon
Den e funshon di Sirbidó di kuminda na pashènt bo ta sirbi kuminda i bebida na nos pashèntnan i ta pèrkurá pa esaki tuma lugá na un forma efisiente.
Posishon den e organisashon
Komo Sirbidó di kuminda bo ta risibí guia di direktamente for di e Kordinadó di e tim.
Responsabilidatnan prinsipal
- Tuma pedido di kuminda di pashèntnan i distribuí esakinan.
- Informá koleganan konserní di kambio di pedido di un òf mas pashènt.
- Saka i repartí kuminda pa pashènt riba e departamentu asigná.
- Ofresé i parti bebida na pashèntnan di e departamentu asigná.
- Prepará kuminda i dietanan pa diferente pashèntnan manera e.o yu i pashènt ku ta dialisá.
- Tene área di trabou limpi.
Eksigensianan di e funshon
- Bo mester tin un diploma di VSBO.
- Bo mester tin konosementu di reglanan di higiena i salubridat.
- Bo tin eksperensia di trabou den un posishon similar.
- Bo ta dominá e idiomanan Hulandes, Papiamentu, Ingles i Spañó.
- Bo ta honesto, konfiabel, fleksibel, eksakto i por traha bou di strès.
- Bo ta ambisioso, ta amabel i servisial i sa kon pa laga e pashènt sinti su mes na kas.
- Bo tin un karchi di kùr bálido.
Mas informashon?
Pa mas informashon tokante e funshon akí por tuma kontakto ku sra. Ruchenne Philipsgous (Kordinadó di tim [email protected]. Pa mas informashon tokante e kondishonnan laboral por tuma kontakto ku sr. Rudaylison Doran (HR Business Partner) na e-mail [email protected].
Solisitá pa e funshon
Bo ta e kandidato ideal ku e eksigensianan ariba menshoná? Si nos a yama bo atenshon , nos lo invitá bu via e-mail pa bo manda bo karta di motivashon , CV i dokumentunan relevante na *****@cmc.cw den 10 dia, indikando Sirbidó di kuminda i bebida den bo aplikashon.


text:
Candela
Candela ta un reaccion kimico cu ta duna luz y cayente. E ta un di e mas ehemplarnan familia di e proceso kimico di oxidacion.
Siguridad[editá | editá fuente]
Candela ta hopi cayente. Nunca meste wordo getouch cu lo kima algo cu ta cerca. Si e kima e cuero humano, e or'ey lo causa blar y esey lo tuma par di tempo pa cura.
Uzo[editá | editá fuente]
Ademas nos por uza candela si nos uz'e manera meste ta. E ta masha importante pa hende, pasobra ora tin dia friu nan ta uza cayente, of ora ta scur ta uza luz of simplemente pa cushina.
Uzo destructivo[editá | editá fuente]
Si no ta uz'e apropiadamente, e por ta peligroso. Cos a bay for di man cu a destrui 17,400 km² un luga cu ta mes grandi cu New York. E por kima ful un mondi completo si no ta controla debidamente. Tur aña, luga grandi di mondi ta destrui pa causa di candela, particularmente na Europa. Esaki sa pasa den zomer. Bombero ta hende special cu ta getrain pa paga candela of mantene bou control. Candela mester tin tres cos pa kima: oxigeno, fuel y calor. Nos ta uza fuel pa palo, tondel, carbon of cualke otro substancia cu ta por facilmente oxidensa. Ora ta bezig ta kima, e ta crea su mesun temperatura cu lo sigui kima te na su mesun tempo.
Control[editá | editá fuente]
Nos por paga candela den tres diferente manera, pa kita esakinan nos mester:
- Nos por kita e cumbustibel. Si ta sigui kima di tur cumbustibel y e extra cumbustibel extra ta wordo kita e or'ey e ta paga.
- Nos por elimina e oxigeno. Nos por yama e esaki 'sofocante'. E no por kima un stofzuiger of si ta cubri cu carbon dioxide.
- Nos por elimina e calor. Manera mas comun ta pag'e cu awa pa absorba e calor.
Reaccion[editá | editá fuente]
Candela en general ta reaccion cumbustion cu tin karbon, hidrogeno y oxigeno. E producto mas tanto awa y carbon dioxide, aunke tin otro ehempel pa evita generalisacion, manera kimamento di magnesium na aire cu ta haci magnesium oxide. Candela por ocuri riba diferente manera y tin diferente sorto di candela, si no ta wordo trata corectamente por causa un devestacion total. Un di e sorto di candela ta candela di metal, candela di metal, stoof di gas etcetra. Nos por paga candela cu awa si ta di palo, sinembargo esun di metal ta masha cayente cu e no t'asina facil pa pag'e. Y si ta pag'e cu awa riba metal e lo djis vapor'e. Pa por pag'e ta recomendabel pa pag'e cu tera, asina e ta paga e oxigeno. Cu un brandblusser (cos di paga candela) mayoria di biaha e ta paga casi tur sorto di candela.


text:
Fundacion Ateliers89 trahando pa 16 aña largo a keda opera durante pandemia, enfrentando y sobresali barera cu COVID19 a bin...Read more
Centro Ebenezer, Centro Alegria, Coolkids Naschoolse opvang, CEDES, E barco di Noah Kinderdagverblijf, Eiva Conta Storia, Manan Precioso, Mi casita...Read more
Diadomingo 20 di juni, un biaha mas mundo a celebra Dia di tata. Un dia unda ta dedica atencion y...Read more
Un bes mas edificio di Biblioteca Nacional Aruba, na George Madurostraat # 13, a keda asigna como stemlokaal. Diahuebs 24...Read more
No obstante pa ken bo a vota cuater aña pasa of ki color politico bo tin actualmente of cual partido...Read more
Diasabra Minister Maduro di Cultura tabata presente na Wilhelminapark pa felicita e comunidad Filipino residencia na Aruba cu e celebracion...Read more
Recientemente sr. Roque Maduro a cumpli 42 aña di servicio di Pais Aruba den Cuerpo di Aduana. Durante un rato...Read more
Cansancio of agotacion ta molester comun ora bo tin cancer. Esaki ta un cansancio fuerte y intenso. E cansancio aki...Read more
Diamars, prome di juni 2021, tabata precies un aña cu Biba Bida tabata tin un encuentro cu su grandinan. Un...Read more
Dia Internacional di bisa “No na uzo di Tabaco” ta pa informa mundo completo en specialmente pueblo di Aruba ariba...Read more
Riba dialuna 17 di mei Gobernador di Aruba, S.E. Alfonso Boekhoudt, a huramenta señor mr. Marinus M. de Werd como...Read more
Diadomingo a tuma luga na Hulanda e edicion virtual di e celebracion di Arubadag. Manera conoci, e aña aki e...Read more
Luna pasa Aruba Hotel and Tourism Authority (AHATA) a manda un carta pa DAO y SVb cu copia pa gobernantenan...Read more
Diahuebs den forma virtual, Prome Minister Evelyn Wever-Croes a reuni cu ‘Commissie Versterking Democratisch Bestel’. Pa Gabinete Wever-Croes, nos colegionan...Read more
Recientemente en conexion cu celebracion di Dia Internacional di Hende Muher dia 8 di maart 2021, Aruba Lions Club a...Read more
Diasabra dia 27 di maart famianan, individualnan, empresanan y cuidadnan full rond mundo ta aporta na ‘Earth Hour’ den e...Read more
Desde comienso di e pandemia e Ministerio di Boluntario di Freewinds ta trahando duro pa hasi Aruba e lugar mas...Read more
Parlamentario Robert Candelaria di partido AVP a lansa un critica contra Minister Andin Bikker relaciona cu supuesto permiso pa un...Read more
Desde ultimo simannan por a tuma nota di diferente veldnan rond Aruba cu ta hayando un bon limpieza. Minister di...Read more
Pa por a prepara e ceremonia di Inauguracion di Nos Himno y Bandera, a instala un comision cu a haya...Read more


text:
Oficina Pensioen San Nicolas ta Habri Bek 4 Februari
Banco di Seguro Social Aruba SVb ta informa cu su oficina di Pensioenen na San Nicolas ta habri bek riba diamars 4 di februari. Entrante 4 di februari e ta habri dos biaha pa siman riba diamars y diahuebs, parti mainta di 8:30 AM te cu 11:30 AM.
Nos oficina di Pensioenen na Vondellaan ta keda habri di dialuna pa diabierna, parti mainta di 8:00 AM te cu 11:30 AM y merdia di 1:00 PM te cu 3:30 PM.
Pa mas informacion por tuma contacto cu departamento di Pensioenen na 527-2760 of pensioenen@svbaruba.org.


text:
E ex-beisbolista a haya un demanda di su ex-swa, ken ta sigura cu el a wordo afecta pa e negoshinan malo den real estate, cu el a haci hunto cu Alex Rodriguez. Recientemente, Jennifer Lopez den un video chat pa e programa ‘Today Show’, a bisa cu su curason ta un poco kibra door cu e mester a cancela su boda cu Alex Rodriguez. Ya nan tabatin algun plan genial, pero cu Dios tin un plan mas grandi, asina ta cu solamente mester warda y talbes esaki lo ta miho. Cu e mester kere cu asina lo bay ta!
Sinembargo awor e cantante y su pareha ta enfrenta un problema mas grandi, door cu e ex-beisbolista a wordo menasa pa su ex-swa cu un demanda miyonario, cu por destrui su patrimonio cu el a traha duro p’e durante hopi aña. E empresario y awor comentarista deportivo despues di hunga den Major League, ta calcula cu e tin un fortuna estima na 350 miyon dollar, acumula tanto den su carera como despues cu el a retira cu su inversion- y negoshinan nobo.
Recientemente a wordo revela cu un huez di estado di Florida a acepta e demanda di un ex-swa di Alex Rodriguez, cu ta sigura cu el a wordo perhudica pa e negoshinan mal haci den real estate cu nan a haci hunto. Aparentemente e deportista a tuma e ganashinan cu ta coresponde na su ex-swa y si e mester comproba esaki, e ex-beisbolista por perde te hasta cinco biaha e cantidad di placa cu su ex-swa a inverti.
Mientrastanto, e interprete di ‘On the floor’ ta bezig promocionando su programa nobo di television unda e ta hurado di baile ademas di ta apoyando e manifestacionnan, pa pidi pa caba cu e actonan di racismo y discriminacion riba su rednan social y cu donacionnan. Ademas e cantante a probecha e cuarentena pa traha riba e proyectonan nobo tanto musical como empresarial, cu ta encera su lineanan di paña, sapato y acesorio cu a resulta un gran exito.


text:
WILLEMSTAD — Ya pa di tres aña konsekutivo, Sport en Ontspannings Vereniging di Brandweer Korsou ta organisa e kaminata ku ta hiba di nomber “Firefighters Walk”. Aña pasa mas di 2000 persona a partisipa durante di e kaminata organisa pa miembronan di Brandweer Korsou i a kana for di Post di Brandweer na Steenrijk pasa den kayanan di Punda i Otrobanda i termina na Playa Parasasa. SOV Brandweer a komplase tur esnan ku a pidi pa hasi e ruta mas largu I nos lo tin un ruta di 10KM ku lo pasa via di Brug Juliana. Tur partisipante ku skohe pa e ruta di 10KM lo krusa Brug Juliana na pia kanando for di Punda pa bai Otrobanda.
Durante Firefighters Walk, SOV Brandweer lo malkria tur su partisipantenan ku e tremendo servisio ku ja nan a kustumbra kune durante di e kaminata aki. Anto pa no papia mes, na momentu ku nan yega na final na Playa Parasasa lo tin fruta, juice, sopi, awa, masashi gratis I diferente kos mas ku nan lo risibi serka nos bomberonan. Karchinan ja ta optenibel serka tur bomber I ta kosta solamente 15 florin. Dado kaso un persona no konose kualkier bombero, por pasa tur dia, for di 9or di mainta te ku 9or di anochi non-stop na Kazerne di Brandweer na Mundu Nobo pa kumpra bo karchi pa 15 florin ku ta inklui un bunita tshirt I tambe bo konsumo.
Repartishon di tshirt lo tuma luga dia 29 I 30 di Mart 2017, for di 6or – 9or pm na Roodeweg. Pa kualkier informashon of benta di karchi pa Firefighters Walk 2017 lo por tuma kontakto ku 693 – 4666 of 529-2222. Of tambe por like nos Facebook page di SOV Brandweer unda lo por risibi tur informashon di Firefighters Walk 2017.


text:
ORANJESTAD - Defensa Hulandes ta lamenta mal comportacion di mariniernan na Aruba recientemente, y a detene uno mientrastanto. Asina Defensa Hulandes a informa noticiacla diaranson mianta.
Weekend pasa militarnan Hulandes tabata comprometi den iregularidad nan den area di divertision aki na Aruba. Defensa Hulandes ta lamente profundamente e comportasion di esnan conserni i ta desaproba esaki totalmente. E comportasion encuestion ta totalmente lo contrario di profesionalidad, integridad i un bon ehempel cu ta wordo spera di un militar den su function.
Defensa Hulandes tin militarnan permanente presente ariba e isla di Aruba, ubica na e base militar, Marinierskazerne Savaneta. Banda di esaki, tambe tin unidad nan for di Hulanda cu regularmente ta bishita e area den Caribe pa entrenamento i ehercicio. Defensa Hulandes ta para pa e bon comportasion di su trahadonan i ta pone enfasis ariba e function ehemplar den communidad, cu cada un di su trahadonan ta eherce.
Kico a pasa?
Diasabra anochi, den area di divertision, un grupo di militar a presenta i comporta nan mes di tal manera cu ta wordo desaproba. Posiblemente asta hecho nan cu ta castigabel. Esnan di Marechaussee a start un investigasion pa posibel acto nan castigabel i abase di e resultado lo of lo no detene mas personanan. Te na e momentonan aki tin un (1) persona deteni ariba sospecho di hecho nan castigabel.
Defensa Hulandes ta den espera di e resultado di e investigacion andando di parti Marechaussee, i abase di esaki lo tuma mas medida pa cu e caso aki.
ORANJESTAD – E edificio ‘bieu’ di Aduane na Playa ta bira un proyecto di Vivienda. Director di DOW señor Marlon Croes a confirma esaki diaranson mainta: “Nos ta bay construi un Departamento di Aduana nobo na Barcadera y e Departamento di Aduana na playa cu ta bandona aworaki por wordo converti den un proyecto di vivienda cu lo bay duna un balor añadi na e centro di Oranjestad pa cu su funcionamento”. Mas detayes e director no a duna, riba e tema. Pero por lo menos ta conoci awor cu e edificio ey lo haya otro destinacion awor.
ORANJESTAD - Diaranson mainta na Infra Gebouw, Gobierno di Aruba a firma MOU cu Bohama pa e edificio nobo pa Departamento di Aduana. Aduana ya pa hopi aña ta den diferente edificio separa for di otro y esey nunca ta contribui na un bon spirito laboral. Un separacion asina nunca ta contribui na e cooperacion manera cu lo desea of mester. Aduana awo lo haya un edificio nobo na Barcadera caminda cu lo ta funciona tambe como punto central. Un edificio moderno cu ta cumpli cu tur exigencia y cu lo trece sigur un miho ambiente di trabou na Departamento di Aduana. Mes momento ta soluciona un problema hopi grandi cu tin na playa cu e edificio actual di Aduana cu ta decai y bashi y no ta hayando atencion. Prome Minister Evelyn Wever-Croes tawata presente y na Infra Gebouw y prome cu a firma e MOU hunto cu Director di Bohama, señor Sander Leijenaar, a gradici tur esnan envolvi cu a ta haci e proyecto aki un realidad.
ORANJESTAD - Segun resumen di awe 11 persona a recupera y un total di 19 caso nobo di COVID-19 a keda registra di cual 2 ta no- residente. E cifranan aki ta representa un 'Positivity rate' bou di nos residentenan di 10%. E cantidad di casonan activo di COVID-19 pa awe ta 160 y cantidad di fayecidonan relaciona cu COVID-19 ta na 170. Datos ta ilustra casonan nobo di COVID cu un average semanal di 12 caso pa dia y un averahe di 'positivity rate' semanal di 8% pa dia.
ORANJESTAD – E vice presidente di Contraloria General di Aruba (conoci tambe como Algemeen Rekenkamer Aruba ‘ARA’) sr Frederick Nuboer a entrega su retiro na gobernador. Segun un comunicado di e propio instituto un dia despues, e motibo ta pasobra ‘den cuadro di bon gobernacion, funcionamento di Contraloria General como instituto mester keda garantisa’. Apenas un dia prome, fraccion di partido MEP den Parlamento a pidi pa ‘su cabez’ den un carta manda na prome minister Evelyn Wever, basa riba un incidente cu a tuma lugar den fin di siman. Aki sr Nuboer lo a keda deteni a base di ‘buracheria’ den publico. Lider di fraccion di e partido Shailiny Lee den un carta pa e prome mandatario a pidi e mandatario pa ‘tuma pasonan necesario pa garantisa cu integridad y bon nomber di nos Contraloria General keda na halto’. Aki tambe e parlamentario ta referi na e incidente cu a tuma lugar y cu a keda cubri pa medionan di comunicacion.
ORANJESTAD - Dialuna atardi a tuma luga e caminata pa inicia e campana di conscientisacion en conexion cu Dia Nacional contra Traficacion di Hende ‘Habri bo wowo’ cu a cuminsa for di Djispie’s place pa Plaza Daniel Leo. Prome Minister Señora Evelyn Wever-Croes y Minister di Husticia Rocco Tjon, na final di e discurso a duna nan remarke cortico enfatisando cu trafico y contrabando di persona tin consecuencianan grave.


text:
Ora cu ta papia di integridad, esun cu ta pretende di sirbi integridad mester ta bon na altura kico ta nificacion di esaki ya cu den cualkier funcion cu e persona lo por ta ocupando, semper e tin cu refleha un integridad puro y cla y usa e palabra aki pa haci politica barata.
Ayera mainta Prome Minister demisionario Wever Croes, a dicidi di haci un declaracion na prensa indicando cu su promer compromiso ta pa pasa un ley pa percura pa saca Benny Sevinger for di Parlamento. No lubida cu mesun Evelyn Wever Croes a declara cu den 6 minuut por cambia ley pa persigui e pedofielnan. A pasa no 6 minuut, pero 3 aña y mei y te ainda nada. Puro bla, bla.
No solamente e lider di MEP ta bolbe confirma cu pa su persona cu campana electoral no a caba ainda, pero na mes momento Evelyn Wever Croes ta cuestiona leynan existente cu ta duna un ciudadano manera Benny Sevinger, su derecho ancra den constitucion.
No solamente Evelyn ta mal informando pueblo, pero e ta creando e impresion cu Parlamento di pais Aruba, ta un conseho legislativo cu por haci wega cu esaki, pasa ley pa pasa, pasa ley ora cu e kier, pasa ley pa haci politica cu esaki.
Cu Benny Sevinger tin derecho di wordo huramenta como miembro di e Conseho Legislativo di e pais aki, ta posibel ya cu e ta stipula den leynan di e pais aki y Evelyn por bula ‘riba cay abou pero e tin cu respeta esaki.
Cu su declaracion cu por ser considera un expresion bobo, Evelyn ta duna e impresion cu t’asina facil pa presenta un concepto di ley, asina facil pa aproba e ley aki y asina facil pa determina kico tin cu pasa c’un ciudadano di e pais.
Pa colmo su persona mes ta declara cu e lo por ta den funcion di Prome Minister pa un fase transitorio te ora cu tin un acuerdo di gobernacion entre dos of mas partido, pero Evelyn kier duna e pueblo di conoce, cu su poder no tin limite, cu e por haci y deshaci den loke e mes ta bisa di ta Premier transitorio, e por cambie e ley asina facil.
Na momento cu Evelyn kier cambia e ley aki pa saca hendenan for di Parlamento, lo ta bon e analisa y realisa cu e ley cu e kier cambia lo por percura pa varios di su propio Parlamentarionan eligi, tambe lo tin cu bay cas pa diferente motibo.
Na momento cu Evelyn Wever Croes kier papia di berguensa, e tin cu menciona tambe con el a core c’un Minister di su Gabinte den persona di Marisol Lopez Tromp, kende a denuncia un ex Minister, a denuncia otro miembronan di e Conseho di Minister di Evelyn su gabinete y tur loke Evelyn a haci, ta di core cu Marisol y awor e tin curashi di usa e palabra berguensa.
Benny Sevinger lo huramenta otro siman pa motibo cu ley ta permiti esey, cu e mesun sistema legal ta stipula bon cla ki ora un ciudadano lo por huramenta pa bira miembro di Parlamento y ki ora e no por.
E asunto di Benny Sevinger cu Prome Minister demisionario a trece dilanti ayera mainta, ta otro maniobra pa kita atencion di bishita di Raymond Knops otro siman cu ta bin cu e maleta di medida firma pa Evelyn cu tin cu wordo ehecuta.


text:
Bira Bieu Hunto
E último añanan Samenwerkende Fondsen Cariben a duna atenshon adishonal na dos tema pa medio di un programa.
E Samenwerkende Fondsen Cariben a pone for di 2015 pa medio di e programa Bira Bieu Hunto un extra budget di tres aña disponibel pa proyectonan pa grandinan. Mas cu 20 organisacion social a compromete nan mes pa medio di e programa aki, pa yuda hende grandi riba e islanan. Entrega di solicitudnan nobo pa medio di e programa aki, lamentablemente no ta posibel mas. Ngo-nan, sinembargo, semper por entrega un solucitud dentro di e tema aki, pa medio di e trayecto di solicitud normal.
Mas informacion


text:
WILLEMSTAD – Regularmente pashènt perhudiká no tin kurashi di perseverá ku nan keho pasobra nan tin miedu ku lo menta nan nòmber. Asina èks inspektor Peter Fontilus ta bisa.
Durante e tempu ku el a traha na inspekshon Fontilus a mira hopi keho pasa. No ta entregá tur keho. “Tin hende tin miedu di retaliashon, pasobra den hòspital tòg nan ta keda dependé di e mésun spesialista médiko”, Fontilus ta bisa.
Fontilus tabatin sigur binti aña ta traha pa Inspekshon di Salubridat Públiko. Di orígen e ta botikario i pa nuebe aña e tabata inspektor-general, te dia ku na 2011 minister di Salubridat Públiko di e tempu ei, Jacinta Constancia, a mand’é ku penshun.
Luna largu
Por dura lunanan largu, i den algun kaso asta añanan largu promé ku un keho parse dilanTi di e Kolegio Disiplinario Médiko. Promé mester hasi un investigashon ekstensivo, manera repasá tur fail médiko i entrevistá tratadó, kuidadó, famia i e persona mes ku tin e keho.
Si e keho ta trata di un instansha di kuido médiko, manera por ehèmpel hòspital St. Elisabeth, e ora ei e komishon di keho di e hòspital òf instansha mes mester trata e keho promé. Un komishon di keho asina por disidí pa atendé e keho nan mes òf, den kaso grave, referí e keho pa Inspekshon. “Den sierto kaso spesífiko inspekshon mes por disidí di atendé un kaso. Esaki ta sosodé hopi den kaso grave. Manera un kaso di un pashènt ku kisas a fayesé pa motibu di su tratamentu”, Fontilus ta bisa.
Tòg, segun èks inspektor Jan Huurman, mester por trata keho mas lihé. Huurman ta konta ku ora el a yega na 2012 tabatin hopi keho na inspekshon. “Nan a stòp di trata keho pasobra mi predesesor a disparsé algun luna promé.” Huurman ta bisa ku den sinku luna el a finalisá trato di 20 te 25 keho. “Nos a superá e atraso kompletamente, mientras ku nos tabatin falta di personal.
Posishon inviolabel
Un spesialista médiko ta haña seis pa ocho siman pa reakshoná riba un keho ku a entrega por eskrito. Pa motibu di e kultura di miedu hopi be no ta ni skibi un keho. Asina ta parse manera e spesialistanan médiko tin un posishon inviolabel. Riba e pregunta si e èks inspektor-general por menta un òf mas spesialista ku posibelmente por yama ‘peligroso’, e ta konta ku en berdat tin spesialista ku mas be “sa mete lapata”.
“Komo ku e kehadó no ta pèrsistí ku su keho ta difísil pa haña un bon bista di e kehonan”, Fontilus ta bisa. No por trata keho anónimo. “Tambe ta posibel ku pa motibu di e tipo di spesialismo e intervenshon médiko di mes ta mas peligroso.” Mas keho drenta, mas fásil ta bira pa tuma akshon. “Último añanan ta mira un tendensia kla ku e siudadano ta mas i mas mòndu i ku e ke mira ku ta trata su keho”, e èks inspektor-general ta enfatisá.
Posishon di poder
Fontilus ta konfirmá ku speshalistanan médiko tin un posishon di poder, pasobra nan no ta den servisio di hòspital. “Ta pesei no ta tur ora hòspital por aktua adekuadamente kontra un speshalista ku ta funshoná malu”, e ta bisa. “I esaki lo no kambia nesesariamente si e spesialistanan ta den servisio di hòspital’, Fontilus ta enfatisá. “Un hòspital ta para òf kai ku su spesialistanan.”
Ta molestiá e èks inspektor-general ora médiko òf instansha médiko no por distinguí bon entre sierto asuntu. “Si bo tin interes (finansiero) den aktividat sekundario esaki por pone e kalidat di kuido médiko na peliger. Esaki por resultá den trato, saminashon i intervenshon no nesesario, mas karu i asta peligroso.” Segun e, ta pa e motibunan aki na Estádos Unídos médiko ku ta traha pa Medicare no por tin interes den e laboratiorionan klíniko-kímiko i/òf radiodiagnóstiko kaminda nan ta manda nan pashèntnan.
Seramentu
“E kalidat di kuido médiko spesialista último añanan a bai masha atras i esaki tin un konekshon direkto ku baimentu atras di hòspital. Inspekshon último añanan den diferente rapòrt a pone atenshon na e kantidat grandi di sirkunstansha katastrófiko, sin niun resultado. Lástimamente un seramentu (temporario) nunka no tabata un opshon”, Fontilus ta bisa.
E ta sképtiko tokante yegada di e hòspital nobo. “Ta for di añanan 70 nos ta papia tokante esaki. Ami no ta mira sosodé dje fasil ei ku na 2016 nos tin un hòspital nobo.” Pero si ta asina mes esaki no ke men ku salubridat públiko su nivel a drecha. “Mester adaptá maneho di personal i e manera di traha drástikamente. Mientras tantu ku no ta den tur kaso e pashènt ta para sentral, asta konstrukshon di un hòspital supermoderno lo no tin niun efekto.”
Outor: Leoni Leidel-Schenk


text:
NUMBER DI TELEFON DI OBRA PUBLIKO PA ORA TIN PROBLEMA KU INFRASTRUKTURA
NUMBER DI TELEFON DI OBRA PUBLIKO PA ORA TIN PROBLEMA KU INFRASTRUKTURA
Obra Publiko ta anunsiá ku si eventualmente mas lat anochi i den oranan di mardugá mester di yudansa ku problema di inundashon, por tuma kontakto via e siguiente number di telefon:
5217800
E number aki ta solamente pa problemanan di infrastruktura manera roi i kloaka ku problema, inundashon pa motibu di muraya ku ta stroba e fluho di awa, opstrukshon di kaya pa motibu di palu ku a kai òf opheto ku a kai riba karetera etsetera.


text:
Ministerio Públiko
E Ministerio Públiko ta enkargá ku e mantenshon penal di e sistema legal i otro tareanan establesé pa lei.
E tarea prinsipal aki di e Ministerio Públiko por wòrdu dividí den tres parti mas chikitu: e rastreo di echonan kastigabel, persekushon di echonan kastigabel i supervishon riba e ehekushon di kondenanan penal. E Ministerio Públiko ta determiná si i pa kua echonan kastigabel un hende mester presentá dilanti di hues penal.
Kontakto
Parkèt di Promé Instansia (Ofisina prinsipal Hulanda Karibense)
Direkshon: Bulevar Julio A. Abraham 2
Pòstbùs 214, Kralendijk, Boneiru
Telefòn: +599 7178626
E-mail: parketbes@OMCarib.org
Parkèt di Promé Instansia Sint Eustatius
Fort Oranje
Pòstbùs 100, Sint Eustatius
Telefòn: +599 3182910
Parkèt di Promé Instansia Saba
The Bottom, Saba
Telefòn: +599 4163252
Bo por haña mas informashon tambe riba e wèpsait di Ministerio Públiko riba Kòrsou| Sint Maarten | Boneiru, Sint Eustatius i Saba.


text:
Diaranson anochi riba Caya Betico Croes banda di lee feng a sosode un accidente entre un scooter electrico y un nissan march, aki e homber riba e scooter a bay pasa e auto y a dal contra di otro unda e homber a resulta herida. Polisnan a presenta di biaha na e sitio pa saca afo kico a pasa.
A combersa cu e chauffeur di e nissan march, polis di trafico tambe tabata presente pa tuma dato. Personal di ambulance a acudi na e sitio pa brinda asistencia medico na e homber y a keda transporta pa hospital.


text:
Lotto pa Deporte ta den proceso di refinanciamento pa aumenta subsidio na deporte
ORANJESTAD, Aruba – 25 di october 2020: Den e ultimo dianan a nota cu atrobe ta purba crea un impresion robes cu Fundacion Lotto pa Deporte lo debe Stichting Sportsubsidie Aruba (SSA) un suma di 1.5 miyon florin. E director di e fundacion, Roland Tuitt MBA, a sigura cu esey no ta berdad. Di otro banda, el a aclaria cu ta na mesa cu banconan pa refinancia e debe, alarga e tempo di pago y baha interes, pa asina e fundacion por resta mas placa pa por subsidia deporte cu ne.
Esey no por tabata posibel prome pasobra mester tabatin tur e cuentanan anual na ordo. Ta awor cu ta cabando cu e proceso ey, ta haci posibel cu por yega na un areglo nobo cu banco.
Pero, locual a bay robes den e proceso aki ta cu e ex-director, Di-Stefano Wernet, a firma un acuerdo invalido cu e fundacion di subsidio di deporte SSA. Ey supuestamente el a purba compromete, cu den bes di subsidia e fundacion cu 4 miyon florin pa aña, cu lo aumenta e suma cu 12,5% y hacie 4.500.000 florin pa aña. El a haci esaki sin tin un acuerdo cu e organisado di e loteria, esta Canadian Bank Note, ni tampoco tabatin aprobacion di e Hunta di Supervision y sin yega na un acuerdo adelanta cu banconan.
Ta bin acerca cu SSA a core firma cu e ex-director sin verifica si e tabatin e autoridad pa por compromete e fundacion na un suma di 4.5 miyon florin. Si nan a verifica prome, nan lo a haya sa cu e no tin poder pa compromete e fundacion na mas cu 100 mil florin.
“Na Ingles tin un dicho ta bisa cu ora un cos ta too good to be true than it can not be true. Pasobra den december so sinterklaas ta bin, dia 5 di december tin fiesta di sinterklaas, ningun otro dia. Dus si bo sa un hende ta haya 4 miyon y bin cu contract pa bo pa pagabo 4.5 miyon, bo mester haci algun pregunta”, asina Roland Tuitt ta puntra su mes. Ta sinti cu SSA a firma un acuerdo invalido cu un persona cu no tabata autorisa pa algo asina.
Roland Tuitt ta spera di por haya un oportunidad pa sinta cu Gobierno pa splica nan e situacion aki. E ta imagina cu e ex-director di Fundacion Lotto pa Deporte lo kier a firma un “intentieverklaring” cu Stichting Sportsubsidie Aruba, pero di forma robes a firma un acuerdo. Kisas esaki mes mester ta motibo pa Di-Stefano Wernet, ya cu e ta asina ocupa cu skirbimento di articulonan den corant y malinforma comunidad, pa e splica comunidad dicon e no ta director mas di FLPD. Tambe e lo por probecha di splica dicon e no por carga su titulo di RA Accountant mas. Y finalmente, dicon a kita su rijbewijs for di dje.
Fundacion Lotto pa Deporte finalmente a sigura cu, no obstante tin politico y ex-director ta purba plama noticia falso riba nan, toch nada di esakinan ta berdad. Tuitt a garantisa cu e documento firma no ta valido. Pero, lagando esey un banda, ta reglando un ke otro pa toch sigura cu deporte ta haya mas subsidio di Lotto tur aña.
Lotto, e loteria di Aruba tin diferente wega manera; Catochi, Big 4, 1-OFF, Zodiac, Wega di Number Korsou, Lotto di Dia, Lotto 5, Mini Mega cu su Mega Plus y e diferente weganan di Raspa y Gana. Cumprando Lotto bo ta contribui na deporte riba nos isla. Meta di e fundacion ta pa organisa loteria, cambia bida di su hungadonan y na mes momento inverti den deporte local pa medio di un donacion di 4 miyon florin tur aña na e comision di subsidio.


text:
Ta hopi importante pa inclui vegetal den bo dieta diario. Vegetalnan ta rico den antioxidante y nutrientenan, cu ta boost bo salud! Vegetalnan tambe ta ‘low calorie’,...
Den edicion di Focus Digital Magazine di october cu manera tur aña ta highlight Home Trends, por haya tur locual ta e...
Prins Philippos a casa awe cu Nina Flohr den Metropolitan Cathedral na Atenas. E prins di 35 aña ta e yiu di...
Awe International Alliance of Theatrical Stage Employees (IATSE) Local 44, un sindicato di propmasters, a manda un email na nan miembronan indicando...
Riba e diahuebs cu ta tira un bista bek den pasado - ‘throwback’ - lo trece bek tempo cu Edward van der...
Faryel Badloe a sigui e pasonan di su tata, dokter Manaaf Badloe, y 6 aña pasa el a bay Hulanda studia medicina. Na juli 2020 el a...
E profesional den relacionnan internacional di 27 aña y ex-Miss Earth Water, a supera e otro candidatanan pa conkista e titulo di...
Travis Barker a bay riba su rudia despues di casi un aña di relacion cu Kourtney Kardashian, y a ‘popped the question’...
E no ta un secreto mas: E miembronan di Fun Miles mester ta prepara pa un cantidad asombroso di premio den e...
Den e ultimo añanan, azeta di coco a converti den un ingrediente protagonista di e productonan den e rutina di beyesa, pero...


text:
Bida no por tabata mihor pa Malaghy “Freddy Rasta”; E tabata creando musica y trahando cu artistanan manera Jeon, Ozuna, Bad Bunny, J Balvin, Don Omar, Konshes, Rick Ross y hopi mas. Un musico di profesion y curason pa e ultimo 9 añanan caba, tur cos tabata bayendo tremendo…te dia cu Covid-19 a drenta su bida y bolter tur cos. Banda di musica, Freddy tabatin un trabou ‘part time’ tour guide tambe cu turistanan, cu tabata forma parti di su entrada completo. “P’ami e tabata un ‘double’ golpi. Turismo a baha drasticamente. No tabatin turista pa mi por tour y tur evento a keda cancela, pues mi no por a perform mes mas tampoco. Mi no a spera cu e sla lo ta asina duro, paso no ta algo cu a yega di pasa antes. Esaki tabata un sorpresa pa mundo completo. Mi ta kere cu mescos cu ami, ningun hende tabata prepara pa algo asina. Dus di berdad el a dalmi hopi duro mes. Mi a perde tur dos entrada den un sera di wowo”.
MIEDO & REPONSABILIDADNAN
Ora cu gobierno di Aruba a dicidi pa para tur evento y Aruba a drenta den un lockdown na Maart 2020, Freddy ta bisa cu e tabata sa cu e caminda lo ta bay ta largo y aunke e no tin yiu pa pensa riba dje, su debe y responsabilidadnan tabata real y importante.
“Mi miedo di mas grandi, tabata cu mi no tabata sa ki dia e cos lo drecha atrobe. Awor sin entrada ,mi no lo a por cumpli cu mi obligacionnan y esey tabata mi miedo di mas grandi. Pues cu mi no por yuda ningun di mi hendenan paso mi no por a ni yuda mi mes” e ta bisa.
“Mi a cuminsa chapi cura, of laba auto di bisiña, pa mi por haya tiki entrada pa move un tiki. No tabata suficiente, paso p’ami por traha mi muziek mes ta costa placa y mi no tabatin suficiente pa mi por haci loke mi tabata custumbra di haci. Mi a haya un “Reality Check”.
Mi no a scoge pa construccion, simplemente, ta esey so tabatin disponibel p’ami. Manera cu mi a haya e yamada, mi a tuma e trabou sin sa kico e tin di haber cune. Ami no sa nada di construccion, pero awor mi tin 4 luna den dje y mi a siña hopi di esaki. Construccion tabata mi unico salbacion. E tabata of construccion of sinta na cas cu cero entrada.
Mi mester a tuma un decision basta pisa p’ami, paso mi no a custumbra di pone mi musica un banda. Pues berdad esaki di berdad tabata un reto p’ami. Pero como artista mi a siña cu tur cos ta un reto.
Sometimes you win, sometimes you lose.. but you have to keep pushing forward”!
Mi a accepta e reto, drenta construccion y ata mi ‘kinan, trahando placa limpi, mi por paga mi debe y cumpli cu mi responsabilidadnan plus, inverti den mi musica tambe.
UN POST CU A INSPIRA
Dia 2 di September, Freddy a post un potret di su mes na su trabou di contruccion mustrando cu no por give-up. “Mi a post mi situashon, paso mi a mira cu hopi artista y coleganan ta pasando den mesun cos, pero no ta busca un solushon. Mi a mira cu tur hende ta wak e problema, pues cu no tin fiesta/ evento cu ta nifica cu no tin entrada, pero no ta busca un otro solushon. Construccion no tabata mi ‘First choice’, e tabata mi ‘Only choice’! Mi kier a reta mi coleganan artista pa purba algo diferente, ‘struggle’ un tiki. Hopi di nan kizas tin berguensa di haci un trabou pisa of un trabou sushi, paso nos a custumbra ta perform y biba un bida di artista. Pero si Plan A faya, nos mester por tin plan B y bay pe sin miedo y sin berguensa.
Hopefully un dia tur cos ta bai bek na normal, ki dia, mi no sa. Pero pa tanten lo mi keda busca otro manera pa mi por sigui biba. Nunca lo mi stop di practica musica, mi a lansa 2 video nobo durante e temporada aki. Y tin hopi mas na caminda.
Conseho pa tur musico: “Dont be ashamed.. BE THE CHANGE”!
Na esnan cu a perde trabou: No give up, no stop. Sigi pusha, sigi busca otro manera, Nos tur sa e problema. Nos tin cu concentra riba un solushon pa e problema.
Mi forsa, ta bin di ariba. Cu Fe den Dios y cu hopi orashon, tur cos lo sali bon.
We Will Overcome This Together!


text:
Cristian Soto Garcia: Tur ta culpabel menos ami!
Sigiendo e eventonan despues di e tratamento di e ley di CAft, por conclui cu popularismo ta e practica cu ta domina entre esnan cu ta na poder of cu kier yega eynan. Un sin fin di show, purbando di gana punto riba e 'accion' di e partido oponente mientras cu nos tin un lista largo di problema cu mester solucion.
Laga nos cuminsa na evalua e nivel di discusion cu ta wordo hiba den nos Parlamento. Donkey, olifante, enano loco y pishi pupu ta algun di e nombernan cu ta sceiro como algo masha normal mes durante reunionan. Sin laga afor traidor, bende patria, bo mama/ruman/tanta y un cantidad di otro cos. Mi ta puntra mi mes si ta reunion di Parlamento ta tumando lugar of ta un curso gratis pa comunidad siña con pa bully otro. E parti mas fastioso ta, cu ta usando e metodo aki pa haña popularidad den nos comunidad, treciendo mas division cu union.
E ta facil pa un politico hunga politikeria door di punta dede riba un otro y bisa ken a hinca nos den debe, pero no ta para keto un rato y pensa: "Kico ami of nos a haci pa preveni esaki di pasa?".
Mi ta bay tuma nos ley di contabilidad como ehempel; Articulo 26 di e ley aki ta duna espacio pa un Minister ortoga na ken cu e haya ta bon un proyecto, unabes cu e ta bou di 100 mil florin. Esaki ta un porta pa corupcion. Es mas, e palabra onderhandse aanbesteding riba su mes ta un porta pa corpucion, como cu pueblo no tin bista pa wak na ken y den kico e placa ta bay. Esaki ta djis un di e hopi buraconan cu tin den nos leynan y e ironico di tur esaki ta, cu e ley aki ta na vigor desde 1989 y yun partido cu a sinta den Gobernacion a sa di trece un cambio den esaki.
Awe nos por scucha con hopi e importancia di transparencia ta pa nos Pais. Pero pa straño cu e por zona, 13 di december 2007, sr. Rudy Lampe a entrega un mocion den Parlamento cu sosten di votacion 20-0 na fabor, pa asina ehecuta e ley di transparencia riba financiamento y subsidio di partidonan politico prome cu elecion di 2009. Sponsoring politico ta un di e motibonan y casi por bisa e motibo mas grandi pa cual nos Pais awe ta financieramente mal para. No tin control di ken ta hincando placa den campaña di un politico y cu cua meta nan ta haci esaki. Mientrastanto, ata nos aki casi 8 aña despues, cu un ley asina importante hinca den lachi!
A yega ora pa trece cambionan necesario den nos leynan. E cambionan aki lo ta poco doloroso pa esnan na poder, pero e ta na bienester di nos Pais. Mane un gran amigo a bisami: Yun herida no ta cura sin un tiki dolor. Pa nos progresa mane Pais, nos mester di personanan cu ta dispuesto di wanta e dolor ey y no cu ta den poder cu e mentalidad: Tur ta culpabel menos ami!
Expresionnan haci den e articulo aki no necesariamente ta refleha opinion di ArenaPoliti.co


text:
Tempo: Awe anochi: parcialmente nubla cu localmente un awacero breve den marduga y mañan: parcialmente nubla cu un awacero breve
temperatura maximo 34 grado celsius
temperatura minimo 28 grado celsius
bahada di solo : 6:29 pm
subida di solo : 6:29 am
Biento: Modera for di direccion oost te zuidoost; forsa 3 te 4 (12 te 30 km/ora, 7 te 16 nudo).
den dia basta fuerte te posiblemente fuerte den rafaga; forsa 5 te 6 (31 te 50 km/ora, 17 te 27 nudo).
situacion general di tempo pa proximo 24 ora: Un disturbio nan nivelnan mas abou di atmosfera
ta trese basta humedad den region local. Esaki lo pone nubianan aumenta temporalmente y produci localmente algun awacero breve cu tambe chance pa lamper cu strena.
condicionan maritimo/ estado di lama: ta spera un estado di lama leve na partinan protehe, y leve te modera na partinan zuid. Na partinan oost te noordwest lama lo ta generalmente modera cu olanan entre 3 pa 5, localmente 6 pia.
aviso/ alerta:
ningun
fenomenonan special: Debi na un incidencia relativamente halto di rayonan di solo y humedad modera te halto e dianan aki por verwacht cu temperatura lo por yega 34 of 35°c rond di oranan di merdia. esaki combina cu e biento zwak te modera por duna un sensacion di calor di 38 te 40°c rond di oranan di merdia.
tempo tropical significante: Horcan sam tabata situa na 500 km zuidoost di bermuda y ta move den direccion noord. sam no ta di importancia pa caribe.
tormenta tropical victor ta move na gran distancia west-noordwest di islanan cabo verde y no ta menasa pa caribe.
potencial di awacero pa proximo 24 ora:
1 to 7 mm; localmente esaki por varia.
registracion di temperatura (grado celsius) y
awacero (mm) den ultimo 24 ora (8’am pa 8’am):
airport : max 33 / min 27 / 0.0 mm
westpunt: max 33 / min 28 / 0.9 mm
sta rosa: max 33 / min 28 / 0.0 mm
pronostico di tempo pa proximo 3 dianan: parcialmente nubla cu un awacero pasahero te breve.
biento lo ta for di direccion oost y modera; basta fuerte te posiblemente fuerte den rafaga; temperatura (grado celsius) max / min lo ta: 34 / 28
proximo boletin diasabra 02 octubre 2021 17:00 (21:00 utc)


text:
Detenshon pa intento di asesinato, maltrato i destrukshon.
KOMUNIKADO DI PRENSA 082 / 2020
23 febrüari 2020
Detenshon pa intento di asesinato, maltrato i destrukshon.
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Relashoná ku un kaso di intento di asesinato c.q. intento di homisidio, maltrato ku arma i
destrukshon, Polis a hasi detenshon di un hòmber.
Djasabra 22 di febrüari 2020, alrededor di 15.25 or, riba òrdu di Ministerio Públiko, polis a
detené e hòmber sospechoso G.S.S., nasé na Kòrsou di 24 aña di edat.
Detenshon a tuma lugá na su kas na Welatina.
A presentá e sospechoso dilanti di un Fiskal Ouksiliar, ku a ordená su enkarselamentu
pendiente di mas investigashon.


text:
Geplaatst op 16 July 2019 dor di Ministerio Maneho di Gobernashon, Planifikashon i Servisio Públiko
Den 2018, e tasa di kresementu di e produkto interno bruto (PIB) a yega un bahada mas abou. Despues di un bahada susesivo di -1,0 porshento i -1,7 porshento den 2016 i 2017, e redukshon den e kresementu di e produkto interno bruto (PIB) a kontinuá den 2018 ku 2,2 porshento.
E porsentahenan akí ta reflehá e desaroyo real, ku otro palabra, a koregí nan pa tene kuenta ku desaroyo di preis. E desaroyo aki ta sali na kla for di datonan ku a ser publiká awe pa medio di Ofisina Sentral di Statistik (CBS).
Ta kalkulá kresementu ekonómiko a base di e oumento di volúmen ku tabatin den e proseso di produkshon i a base di e desaroyo koyuntural. E datonan aki ta preliminar, ya ku no ta tur dato di tur ramo di negoshi ta disponibel ainda. E indikadónan ekonómiko ta statistiknan kual ta indiká e posishon aktual di ekonomia den un pais, esaki ta dependé di e área ekonómiko (manera p.e. industria, forsa laboral, komersio etc.).
Riba merkado laboral ta mustra ku tabatin un desempleo di 13,4 porshento na 2018, kual ta algu ménos, kompará ku 2017, desempleo hubenil tabata 29,3 porshento (konsultá resultadonan di AKO i splikashon riba nos CBS- website). Lo kual tambe ta hunga un ròl ta un aktividat ekonómiko abou segun enkuesta di koyuntura i un desaroyo di preisnan ku a subi ku a kondusí na un inflashon di 2,6 porshento.
Aña 2018 a kuminsá ku tenshonnan regional, serada di frontera entre paisnan, eskalashon di tenshonnan komersial i sirkunstansianan finansiero mas stringente kual tur ta hasi influensia riba nos ekonomia. E kresementu real di e aktividatnan ekonómiko a ser produsí prinsipalmente den e ramonan di: “Horeca” (8,2%), “Edukashon privá” (4,5%), “Servisio empresarial” (1.6%), “Intermediashon Finansiero” (0,9%), i “Salubridat” (0,7%). E otro ramonan ta mustra un bahada den 2018. Seguidamente lo duna un bista di e desaroyonan ekonómiko den 2018:
E balor agregá di Agrikultura, peskeria i mina a sigui baha ku algu mas di 5 porshento (den 2018), miéntras ku den e aña anterior tambe tabatin un bahada di mas o ménos 2 porshento.
E debilidat den e aktividatnan di Industria ta kontinuá ku un bahada di 14,3 porshento. E kousa por ser derivá for di e bahada di e aktividatnan di entre otro refineria i otro aktividatnan di produkshon di empresanan den 2018.
E ramo di Utilidat ta mustra un kontrakshon di kasi 1,7 porshento den 2018. Tabatin un oumento den e volúmen di aktividatnan den awa, i un bahada den elektrisidat den e industria, pero debí na oumento den e komponente di preis tantu pa awa i elektrisidat nos ta mira un bahada den utilidat.
E aktividatnan di Konstrukshon ta keda hunga un ròl importante den kresementu ekonómiko di Kòrsou. Konstrukshon ta den un desaroyo atverso di 7,3 porshento despues di un subida leve aña pasa (0,1%). E prestashon negativo ta debí na entre otro un bahada den fiansa di hipotek, i bahada den aktividatnan di konstrukshon.
Aktividatnan den e ramo di Komersio a baha ku 0,8 porshento, e kontrakshon ta ménos ku e aña aña anterior (-4,6%). E bahada aki ta okashoná dor di un bahada di importashon di produktonan i diferente aktividat komersial di empresanan.
Horeca, esta e sektor turístiko, a sigui den un oumento for di 2018. E aktividatnan den e sektor di hotèl i restorant a oumentá den komparashon ku 2017. Un bista global di e sifranan di e kantidat di turistanan ku ta pasa anochi for di e diferente regionnan nos ta mira un subida ku eksepshon di e regionnan di Sur Amérika. E kantidat di turistanan ku ta pasa anochi for di Sur Amérika a sigui baha seguidamente ku 4 porshento den komparashon ku 2017 (-17%). E region di Nort Amérika i Karibe ta esnan ku mas a krese den estadia di anochi ku respektivamente 18 i 14 porshento. Europa tin un kresementu di estadia di anochi di 8 porshento, kual promé (2017) tabata 3 porshento. For di otro regionnan tabatin 13 porshento mas turista ku a pasa anochi. Tantu e kantidat di estadia di anochi di turistanan a oumentá ku 8 porshento i e kantidat di turistanan ku a bishita Kòrsou a oumentá ku 14 porshento den 2018. Tur e aspektonan aki ku a keda konsiderá ta hiba na un balor agregá di mas ku 8 porshento den e ramo di hotèl i restorant.
E tendensia den ramo di Transporte i komunikashon ta sigui mustra un bahada di mas ku 1 porshento den e aktividatnan ekonómiko en komparashon ku añanan anterior. Den transporte por nota ku sierto aktividatnan den haf i aeropuerto ta indiká un subida. Di e aktividatnan den haf loke a baha drástikamente ta barkunan di petroli, sobra barkunan manera entre otro barkunan ku a keda di loods den nos haf, i barkunan di kònteiner tabatin un subida. Barkunan krusero i pasaheronan krusero tambe tabatin un kresementu den 2018. Den aktividatnan di transporte aéreo ta mustra un kresementu den kantidat di pasahero i di karga aéreo, loke si a baha ta kantidat di aterisahe. Den komunikashon por konstatá un bahada di aktividatnan den 2018.
Aktividatnan den ramo ‘Finansiero’ ta mustra un subida den balor agregá di e intermediashon finansiero (0,9%). E subida aki ta ser atribuí na oumento den e indikadónan mas importante kual ta fiansa, negoshinan internashonal i servisionan finansiero, i tambe na subida di otro aktividatnan di bankonan komersial lokal.
Den e ramo di Servisio empresarial, kual ta enserá aktividatnan di propiedat inmóbil, hür i otro aktividatnan empresarial, ta tin un desaroyo positivo di mas ku 1 porshento na 2018 den komparashon ku e desaroyo atverso den 2017 (-5.4%).
E kontribushon di Gobièrnu na desaroyo ekonómiko tabata ménos den komparashon ku 2017. Tin un bahada di 0,4 porshento. Den 2018 e balor agregá preliminar di e aktividatnan di gobièrnu a subi pa motibu di desaroyo den preis.
Den ramo di Enseñansa por nota un subida den 2018. Esaki kiermen un subida den e balor agregá pa e industria di Enseñansa privá di 4,5 porshento.
Den Salubridat tin kresementu leve di 0,7 porshento den 2018, kompará ku e desaroyo negativo leve di 2017. Esaki ta prinsipalmente debí na mas trahadó i un subida den aktividatnan den e ramo.
Den 2018 e ekonomia mundial a krese ku 3,6 porshento konforme ‘World Economic Outlook’[1] di Fondo Monetario Internashonal. Den 2018 e desaroyo ekonómiko mundial a mustra kasi similar ku aña 2017 (3,8%).
E paisnan ku un ekonomia desaroyá ta mustra un kresementu lento di 2,2 porshento na 2018 den 2017 esaki tabata 2,3 porshento. E kresementu ta influensia pa entre otro Merka (2,9%) i Oropa (1,8%) di kua Hulanda su aktividat ekonómiko a krese ku 2,5 porshento. Otro paisnan manera Reino Uní (1,4%), Canada (1,8%), i Hapon (0,8%) tambe a konosé un kresementu ekonómiko lento den 2018.
Ekonomianan ku ta kresiendo i ku ta den desaroyo ta mustra en general un kresementu ekonómiko den 2018 di 4,5 porshento, kasi mesun porsentahe den 2017(4,8%). Ekonomia di Asia a krese ku 5,7 porshento.
Na 2018 e desaroyo ekonómiko di Suramérika a subi ku 0,4 porshento, miéntras ku e ekonomia di Sentro Amérika a subi ku un promedio di 2,7 porshento. E desaroyo ekonómiko di e region Karibe a krese ku 4,7 porshento na 2018, kual ta algu mas ku e kresementu di 2,7 porshento den 2017. E desaroyo ekonómiko na Kòrsou ta sigui kana atras na 2018 kompará ku e adelanto indiká pa ku e region di Karibe i restu di mundu.
[1] International Monetary Fund. 2018. World Economic Outlook reports; Growth Slowdown, Precarious Recovery, Washington, April 2019


text:
Den fin di siman e rumannan Klaber a participa na e 2021 Truescore International Open & National Team Trial na Miami. Esaki ta e prome campeonato cu e rumannan
Klaber a participa despues di NK 2019 unda cu Joshua Klaber a sali na di dos luga. Jourde Klaber su ultimo campeonato na 2019 tabata na Costa Rica den e
clasificatorio pa Tokyo.
Truescore International Open ta e campeonato organisa pa e inventor di e sistema electronico Jin Song kende a estrena e head gear electronico na Aruba na aña 2011 durante
Best of the Best. E aña aki Jin Song a estrena e Generation 3 cu gloves, headgear y chest protector electronico. Esaki ainda tin cu haña e aprobacion for di World Taekwondo
pa usa den campeonatonan Internacional.
Joshua Klaber a bringa den categoria Junior te -55 kilo. Joshua Klaber a enfrenta Saabedra Trinidad di Villa’s Taekwondo for di California. Joshua Klabér tabata den su mundo
y a coste 5 punto contra. Den e di dos rond Russell Beneby kende a coach e rumannan Klaber a papia cu Joshua Klaber y a duna su fruto. Joshua Klaber a haci mas pero
no a logra score y e di dos rond a termina 6-0. Den e ultimo rond Joshua a logra score 1 punto y no a duna Saabedra Trinidad espacio pa score mas punto y e pelea a termina 6-1 pa Saabedra Trinidad.
Jourde Klaber a bringa den e categoria adulto -63 kilo contra di Luis de Jesus di Performa Taekwondo. Jourde Klaber den e prome rond a sali brabo pero Luis de Jesus
tambe a sali brabo y tabata tin intercambio di scop un tras di otro y e prome rond a termina 8-4 pa Luis de Jesus. Den di dos rond Luis de Jesus a avansa den punto y e di dos rond a termina 14-8 pa Luis de Jesus. Den e ultimo rond Jourde Klaber a duna tur di su banda pero a keda corto contra di Luis de Jesus cu a sali victorioso cu un score di 19-12. Cu e resultado cu e prome campeonato a duna, ta bay sigui prepara y e fin di siman aki nan ta bay tin nan prome regionale trainings kamp den preparacion pa nan siguiente campeonato cu e meta pa sali campeon di Hulanda den e Nederlandsche Kampioenschappen.


text:
Comision Celebracion Dianan Nacional ta informa:
Nos idioma Papiamento como simbolo nacional di nos identidad
den nos luna cultural y celebracion nacion
Oranjestad – Comision Celebracion Dianan Nacional (CCDN) bou auspicio di Ministerio di Cultura ta promoviendo nos lenga materno Papiamento hunto cu e slogan “Cultura nos tin cu bib’e”.
Nos Idioma Papiamento y su Ortografia:
Nos lenga materno Papiamento, hunto cu nos Himno, Bandera y Escudo ta forma parti di nos identidad. Papiamento ta un idioma crioyo. Esaki ta un idioma cu ta nace ora cu dos of mas grupo di hende, cu ta papia diferente lenga ta topa cu otro. Nan ta crea un idioma nobo pa por comunica cu otro. Si e idioma nobo aki bira lenga materno, nos ta yam’e un idioma crioyo.
Papiamento ta e idioma materno na Aruba, Boneiro y Corsou. Como Papiamento no tabatin un ortografia defini den e prome siglo y mey di su existencia, tur hende tabata skirbi Papiamento manera nan tabata kere cu ta bon y no di acuerdo cu un of otro regla stipula.
Dia 5 di mei 1976, Gobierno di Teritorio Insular di Aruba a instala un Comision di Ortografia pa formula y recomenda un forma di skirbi nos idioma Papiamento. Dia 13 di september 1976 e comision a entrega su recomendacion na Gobierno di Aruba. Dia 30 di October 1976, Parlamento di Aruba a aproba unanimamente e ortografia recomenda pa e comision. A scoge pa Aruba tin un Ortografia Etimologico. Ortografia Etimologico ta e forma di skirbi un palabra basa riba e palabra di origen. E Ortografia Fonologico bo ta skirbi tur letter of combinacion di letter cu ta zona igual, di e mesun forma. Na Boneiro y Corsou e ortografia ta esun Fonologico.
Dia 21 di mei 2003, Gobierno di Aruba a acepta Papiamento como lenga oficial di Aruba banda di Hulandes. Esey kiermen cu carta oficial pa Gobierno por ser skirbi den Papiamento of na Hulandes.
Na scol ta uza Papiamento den Enseñansa Preparatorio como tambe den Enseñansa Special.


text:
Abo ta drumi bon? Hopi hende tin problema pa pega soño anochi of ta lanta cansa tur mainta. Descansa bon anochi hopi biaha ta un cuestion di planifica y sigui un ritual. Pa drumi miho, considera y sigui e siguiente cosehonan.
1. Percura pa regularidad den bo estilo di bida
Bay drumi tur anochi y lanta tur mainta na un ora fiho. Un ritual fiho prome cu drumi – por ehempel, bay baño, baña, skeiro djente etc. – ta permiti bo curpa y mente prepara nan mes pa e descanso nocturno. Yuda bo curpa un tiki den esaki door di gradualmente cuminsa paga luz den cas for di prome cu yega e ora di subi cama. Come na orarionan fiho durante di dia tambe ta yuda mehora bo calidad di soño.
2. No usa pantaya anochi laat
No subi cama anochi anto wak television y check bo telefon of tablet. E pantaya di bo telefon of television ta emiti un luz blauw. Esaki ta un forma di luz artificial cu ta imita e luz natural di solo. Normalmente, e luz blauw di solo ta yuda bo curpa regula su ciclo di drumi y lanta. Pero mientras cu e solo ta baha fin di dia, e luz blauw artificial di e pantaya ta sigui briya y ta stroba e liberacion di e hormona di soño: melatonina. Esaki ta pone cu e ta bira mas dificil pa bo pega soño.
Tin varios telefon cu tin e opcion pa filtra e luz blauw y tambe tin varios app cu bo por download. Na momento cu e solo baha den bo region, e luz blauw tambe ta 'baha' riba bo pantaya.
3. Percura pa tin calmo y scuridad den e camber cu bo ta drumi aden
Sera bo camber pa zonido y haci'e suficiente scur pa ningun luz di pafo penetra. Tur luz cu penetra den bo camber tin un efecto negativo riba e calidad di bo soño y ta stroba e proceso di recuperacion di celula corporal. Percura pa usa un bon corchon y cusinchi pero tambe pa ventilacion adecua. Sin bon ventilacion, e aumento di CO2 (dioxido di carbon) lo haci e camber sinti menos agradabel. Tambe ta importante pa mantene un temperatura fresco den e camber na momento di bay drumi. Segun expertonan, e miho temperatura pa drumi ta 18 grado Celsius.
4. Determina cuanto soño bo mester
E necesidad di soño por varia considerablemente di persona pa persona. Muchanan hopi chikito mester di mas cu 12 ora di soño, pero mas nan crece, menos e necesidad aki ta bira. Adulto mester di entre 7 pa 9 ora di soño mientras cu nos grandinan ta drumi menos tempo. Mientras cu drumi mucho cortico ta malo, drumi demasiado largo tambe tin su consecuencianan negativo.
5. Sea economico cu alcohol, cola, bebida energetico y koffie
Hopi hende tin dificultad pa relaha anochi; asuntonan di trabou, finansas, relacion of famia ta keda riba nan mente. Alcohol tin e reputacion di yuda hende calma prome cu bay drumi pero esaki tambe tin su efecto negativo; consumo di alcohol ta reduci e duracion di bo soño profundo. En bes di bebe alcohol, haci un tiki ehercicio di relahamento por yuda e mente y curpa calma suficiente pa por drumi.
Similarmente, e efecto stimulante di bebe e cafeina cu tin den bebidanan energetico, refresco manera Coca Cola y koffie durante di dia por conduci na problemanan ora di drumi. Esaki tambe ta conta pa bebemento di te preto y/of come chuculati den oranan di anochi; ambos ta contene cafeina.
6. Practica deporte
Haci deporte durante dia ta yudabo drumi miho anochi. E miho momento pa haci deporte ta atardi of trempan den oranan di anochi. Un otro beneficio di deporte por ta pa baha peso. Persona cu sobrepeso hopi biaha ta ronca, door cu e muraya di e 'keelholte' ta mas diki. Un hende cu ta ronca ta drumi menos bon, y esaki riba su mes ta conduci na mas sobrepeso. Pues haci deporte (atardi of anochi) ta mehora e calidad di soño y alabes yuda mantene un peso saludabel.
7. Alimentacion y suplemento
Algo cu por yuda mehora bo calidad di soño ta pilder di melatonina; un suplemento cu ta complimenta e produccion di melatonina den bo curpa. Un otro idea ta pa bebe lechi cayente of come un bacoba mas o menos mey ora prome cu bay drumi. Miho ainda, ta pa consumi tur dos pareu. Bacoba ta contene substancia manera potasio y magnesium, cu ta relaha e musculonan y asina tin un efecto positivo riba bo abilidad pa drumi mientras cu lechi cayente simplemente tin e efecto psicologico di pone nos relaha y corda con 'dushi' e tabata pa drumi tempo cu nos tabata mucha.


text:
“Betico a bira promocion di un partido, con nos por progresa cu un politico cu no ta bibo. Mi tin respet pa tur locual el a logra, pero no pa esunnan cu ta uza su nomber pa cobra” Zyon Luidens ta canta den su cancion “perspectiva”.
Y mi so sinta a pensa con facil e ta pa un heroe bira un nomber uza manipula sentimentonan di hende. Ta berdad, nos ta bira sensitivo ora e ta yega na hendenan cu a lucha pa tur locual nos tin awo. Niun hende kier pensa cu nos ta desapuntando nos heroenan local, pero cu e infiltracion di Americanismo cu tin na Aruba, tur dia nos ta perde mas contacto cu locual tadi nos. Cu nos pakico y nos dicon.
Distancia un poco di Betico, mi kier bisa den tur honestidad, historia di Aruba ta ocupa un parti demasiado chikito den geschiedenis na scol y mescos cu lesnan di Papiamento e ta cuminsa demasiado laat tambe. Hopi di nos ta culpa y wak abou na esunnan cu no ta skirbi un Papiamento perfecto. Sin sa cu nos ta para unda colonialismo a laga nos y nos curriculum di scol ta enfoca riba tur cos menos riba e forsa y e potencial cu tin na Aruba. E beyesa di ta hende di isla.
Di locual mi por corda, na basis aki aya mi a tende di indjannan, di nan pintura riba piedra, di con nan tabata come locual nan tabata cosecha, claro lagando afo con e colonisadonan a caba cu nan tur. Mas despues nos a siña un poco di nos sistema politico, di Betico, e lucha pa Status Aparte y diferente otro aspectonan di politica. Claro, cu e no ta nada compara cu e cantidad di tempo cu nos a pasa ta siña tocante Europa y tur su gueranan. Christopher Columbus, cu ta wordo introduci na nos como un hende cu a descubri America, na final no tabata nada mas cu un ladron y un colonisado cu a fiesta y comparti cu reino Europeo, e rikesa di continente America.
Pero bo sa kico ta pasa ora cu nos ta pone poco enfoke riba nos historia? Kico ta pasa ora nos ta cuminsa categorisa nos cultura y nos tradicionnan manera cosnan cu ta “outdated y chapo”? Nos ta horta nos yiunan di dignidad, di e honor cu ta bin di tin un identidad cu ta firme.
E ta facil pa pensa cu bo no ta nada ora bo no sa bo historia. E ta duro pa busca algo pa sinti orguyoso di dje den bo pueblo. Celebra Betico no ta importante, pasobra el a logra hiba Aruba na Status Aparte, si no mas bien pasobra su amor pa su pueblo tabata asina grandi cu e tabata kier wak e liber di opinion di otronan. Pasobra e tabata un homber comun y coriente di un isla chikito cu tabata stima di unda e ta bin, Pasobra e tabata wak otro hende controla su pueblo y su hendenan. Esaki ta locual mas nos falta awendia, politiconan cu tin amor pa nan pueblo, cu ta kere den dje, cu no kier bende na corporacionnan grandi cu ta reconoce con magnifico nos isla por ta ora e ta para su mes. Baas in eigen huis, doño den bo mesun cas, ta algo cu bo por bisa cu orguyo pasobra Betico cu otronan a lucha pa e ta asina. Chikito y simpel berdad, pero respeta. Bo no mester bin di un pais grandi pa bo logra cosnan grandi pa bo pais, locual bo mester ta amor pa bo pueblo.
Poet, inter-sectional feminist, Media and Communications student and creative writer.